64 катакка жо бўлган ҳаёт | Megadunyo.UZ\nАвтор: admin 0 Комментариев Ақллар жанги, спорт турлари, шахмат, шахмат ҳақида\nАқллар жанги, туйғулар ва истаклар маҳорабаси бўлган шахмат барча илм аҳли ва тафаккурга ошно кишиларни ўзига ошуфта этмай қолмаган. Шахмат хотирани заифлашишдан сақлайди, ишчанлик қобилиятини кучайтиради, бир сўз билан айтганда ёшларнинг комил инсонлар бўлиб вояга етишида унинг ўрни бениҳоя юқори.\nБугунги кунда мамлакатимизда бошқа спорт турлари каби шахматга ҳам юксак эътибор қаратилаётгани боиси ҳам ана шу мезонлар билан боғлиқ, десак янглишмаймиз. Бу эътибор ва ғамхўрлик натижаси ўлароқ, юртимизда қитъа ва жаҳон чемпионлари етишиб чиқаяпти. Биргина Рустам Қосимжоновнинг жаҳон шахмат тожига муяссар бўлгани ҳам мамлакатимиз номини шахмат тарихига олтин ҳарфлар билан муҳрлади.\nОдатда, шахмат ҳақида гап кетганда, унга спортдан кўра санъатга — шеъриятга яқинроқ деб баҳо беришади. Муқояса этадиган бўлсак, шахматни 64 та катак ичига жо бўлган ҳаётга, тафаккур ўйинига, гўзаллик ва нафосат курашига қиёс этиш мумкин. Не ажабки, бу дунёнинг ҳам ўзига хос синоатлари, қонун-қоидалари мавжуд. Инчунун, бу оламда қизиқарли воқеалар, турли ажойиботлар рўй бериб туради. Қуйида эътиборингизга ҳавола этилаётган кечмишлар ҳам шахматга ташна кўнглингизга равшанлик улашади, деган ниятдамиз.\nШахмат бўйича бир неча карра жаҳон чемпиони Макс Эйве поездда кетаётганида нотаниш ҳамроҳи унга вақтни мазмунли ўтказиш учун йўл-йўлакай шахмат ўйнаб кетишни таклиф қилади. То манзилга етгунича 5 партия ўйнашган бўлса-да, нуқул ютқазаверганидан жиғибийрон бўлган шериги, охири шахмат тахтасини бир четга улоқтириб ўзига-ўзи дейди:\n— Жин урсин, ишхонада мени ташкилотимизнинг Эйвеси деб мақташарди. Нақ беш марта чемпион бўлганман. Келиб-келиб битта кўчадаги аллақандай одамга ютқизиб турсам-а?! Танишлар эшитиб қолса, роса устимдан кулишса керак.\nБир куни улар ярим тунгача шахмат ўйнаб ҳам бир-бирини енга олмабди. Ўйинни эртаси куни давом эттиришга келишиб олишгач, шериги ярим тунда отига миниб, уйга қайтибди. Хаёлидан тугалланмай қолган ўйин ҳеч кетмасмиш. Энди уйига етай деб қолганда, отини қурбон қилиб, дўстини мот қилиши мумкинлиги хаёлига келиб қолибди. ғолиблик лаззатидан сармаст бўлиб, уйга ҳам кириб ўтирмай, яна дўстиникига қайтиб борибди. Тонг қоронғусида хижолатомуз эшикни тақиллатса, дўстиям ухламаган эканми, «Қайтиб кетавер, барибир отингни олмайман», деган экан.\nМуаррихларнинг ёзишича, ҳарб илмида тенгсиз саркарда Соҳибқирон Амир Темур шатранж ўйнашни яхши кўрган. Ҳатто унга қаноат қилмай бу ўйиннинг мураккаб турини ўйлаб топади ва унга «Шатранжи комил» ёки «Шатранж ал-кабир» деб ном беради.\nБир куни Амир Темур ана шу 112 катакли тахтада мулозимлари билан дона суриб ўтирганида чопарлар унга иккита қувончли хабарни келтиришади. Биринчиси, ўғил фарзанд кўргани, иккинчиси эса Сайхун бўйида қурдираётган шаҳари битгани ҳақида эди. Ҳукмдор бу икки хушхабарни рақибига эндигина рух билан шоҳ берган пайти эшитгани боис ўғлига Шоҳрух, шаҳарга эса Шоҳрухия деб ном беради.\nАлёхин исмли буюк шахматчи ҳақида эшитмаган одам бўлмаса керак. Полшалик ёш гроссмейстер Мигуел Найдорф 1939 йили Буенос-Айресда ўтган мусобақада у билан учрашиб, дўстлашиб қолади. Гап орасида у Алёхинга «сизни аввал ютганман» деб мақтанади. Алёхин 1932 йилда ўтказилган мусобақада икки партияда ҳам дуранг қайд этилганини айтиб, уни ёлғончиликда айблайди. Шунда Найдорф мийиғида кулиб, «1929 йил Варшавага келганингизда бирваракайига 32 тахтада сеанс олиб борганингизни эслай оласизми?», — деб сўрайди.\nАлёхиннинг қошлари чимирилади. «Ҳа, ўша 32 ўйиннинг 2 тасини шахмат тахтасига қарамай ўйнагандим, улардан бирида мағлубиятга учраганим ҳам рост. Наҳотки, 10 йил олдин Н7 хонасида рухни қурбон бериб, мени чув туширган болакай сиз бўласиз?» дейди у ҳайрат билан.\nТурли тадбирлар ва шоу учрашувларни ёқтирадиган машҳур шахматчилардан бирини бошқа мамлакатга сеанс ўтказиш учун таклиф қилишибди. У биратўла 15-20 киши билан шахмат ўйнагач, тадбир сўнггида шахмат мухлислари билан суратга ҳам тушади. Кейин яна ўз мамлакатига қайтиб кетади.\nEртаси куни мусобақа ташкилотчилари сураткаш кўтариб келган суратга қарасалар, ҳамма бору, негадир жаҳон чемпиони кўринмасмиш.\n— Суратда яна бир киши бўлиши керак, эди. Қани у? — десалар, сураткаш ҳам бўш келмай: «Ўша олдинда ўтирган семиз ва бесўнақай одамни айтаяпсизларми, расм сифатли ва чиройли чиқиши учун уни олиб ташладим», — деб жавоб берибди.\nuzbegim.info дан Иномжон Абдиев тайёрлаган\nЦин сулоласи даврида яратилган 12 нефрит тош асарлари\nИкки сарой қайси давлатнинг пойтахти бўлган


Аёлнинг ишлари (4)\nРукнимизнинг ўтган сонида муслима аёл уммат мажлиси аъзоси вазифасида ишлашини кўриб чиққан эдик. Мақоламизнинг ушбу сонида муслима аёл Уммат мажлиси аъзоси сифатида ўз раъйини билдириш мавзусини кўриб чиқамиз.\nАёл раъйини билдиришда хоҳлаган кишини ўз томонидан вакил қилиши ёки раъй билдиришда хоҳлаган киши томонидан вакил бўлиши мумкин. Демак, бу ишнинг жоизлигида ҳам ҳеч қандай гап бўлиши мумкин эмас. Чунки никоҳ, савдо, ижара ва бошқа ишларда ўз томонидан вакил тайин қилиши ёхуд бу ишларда бошқа шахс томонидан вакил бўлишга ҳақлидир. Бу фақат баъзи бир нарсаларга хос бўлмай, балки барча нарсада шу жумладан раъй билдиришда ҳам умумийдир. Шунга кўра, аёл киши раъй билдиришда хоҳлаган кишини ўз томонидан вакил қилиши ва раъй билдиришда хоҳлаган киши томонидан вакил бўлиши мумкин.\nУммат мажлиси раъй билдириш мажлиси бўлгани сабабли ва унинг аъзолари раъй билдиришда бошқалар тарафидан вакил бўлганлари туфайли аёл киши уммат мажлисига сайловда қатнашиши ёки сайланиши жоиз. Яъни раъй билдиришда бошқа шахс тарафидан вакил бўлиши ёки бошқа шахсни вакил этиб тайинлаши мумкин. Пайғамбар (с.а.в.) пайғамбар қилиб юборилганларининг ўн учинчи йилида, яъни ҳижрат қилган йилларида у зотнинг ҳузурларига етмиш уч эркак ва икки аёл келди. Улар Бани Мозин аёлларидан бири Умму Аммора бинти Каoб ва Бани Салама аёлларидан бири Асмо бинти Амр ибн Адий эдилар. Пайғамбар улар билан Ақабада учрашишга ваъдалашдилар. Кейин ярим кечаси бориб ҳаммалари тепаликка чиқишди. Улар билан бирга икки аёл ҳам чиқди. Пайғамбар (с.а.в.) уларга:\nأبايعكم على أن تمنعوني ما تمنعون به نساءكم وأبناءكم\n“Мен сизларга аҳли аёлларингиз ва болаларингизни ҳимоя қилган нарса билан мени ҳам ҳимоя қилишларингизга байъат қиламан”, дедилар. Ибн Ҳиббон ривояти.\nУлар ҳам қуйидаги сўзларни айтиб байъат бердилар:\nبايعنا على السمع والطاعة في عسرنا ويسرنا ومنشطنا ومكرهنا, وأن نقول بالحق أينما كنا, لا نخاف في الله لومة لائم\n“Бизлар бойлик ва камбағалликда, хурсандчилик ва ғамгин ҳолатда ҳам қулоқ солиб итоат этишга, қаерда бўлсак ҳам ҳақни гапиришга ва Аллоҳнинг йўлида маломатчининг маломатидан қўрқмасликка байъат бердик”. Аҳмад ва Насоий ривояти.\nУшбу иш сиёсий байъат эди. Аёл киши сиёсий байъат бериши мумкин экан, сайлаши ёки сайланиши ҳам мумкин бўлади. Зеро, байъат ҳам, сайлов ҳам бир хил иш бўлиб, бу иш ҳокимни танлаш ва унга итоат этишдир. Байъат билан сайлов бир хил иш эканлигига далил шуки, агар халифага байъат берилмаса, у шаръан халифа бўла олмайди. Уни халифа қиладиган нарса байъатдир. Демак, у том маънода халифани танлаш ҳамда унга қулоқ солиб итоат этишга аҳд қилишдир. Бу ўринда “Байъат фақатгина қулоқ солиб итоат этиш аҳдидир, чунки байъат бермаган кишилар ҳам халифалик қонуний тусга киргандан кейин унга қулоқ солиб итоат этишга аҳд берадилар”, деб айтилмайди. Зеро, байъат дастлаб танлаш ва қулоқ солиб итоат этишга аҳд қилиш бўлди. Байъат ўзаро розилик аҳди бўлгани учун, унда розилик шарт қилинади. Мана шу жиҳатдан байъат ва сайлов бир хил иш, деб ҳисобланади. Раъй билдириш учун аёл томонидан уммат мажлисида вакил бўладиган шахсни сайлаш албатта жоиз. Чунки аёл халифани, яъни ҳокимиятдаги энг юқори мансабдаги шахсни танлаши жоиз экан, демак, ундан қуйироқ мансабдаги шахсни танлаши албатта жоиз бўлади. Бу билан аёлнинг уммат мажлиси аъзоларини сайлаши шаръан жоиз эканлиги маълум бўлади.\nЮқорида иккинчи Ақаба байъати аёл уммат мажлисига ўзидан бошқа шахсни сайлаши жоиз эканлигига далолат қилиши айтиб ўтилди.\nЭнди аёлнинг уммат мажлисига бошқа шахс тарафидан аъзо этиб сайланишига келсак, улар байъатдан бўшаганларидан кейин Расулуллоҳ (с.а.в.) уларнинг барчасига – эркагу аёлга қарата шундай дедилар:\nأخرجوا لي منكم اثني عشر نقيباً يكونون على قومهم بما فيهم كفلاء\n“Менга ораларингиздан ўз қавмларига кафил бўладиган ўн икки нақиб (бошлиқ)ни чиқаринглар”. Бу эса барчалари томонидан сайланмоқликлари учун айтилган ул зотнинг буйруқлари эди. Буйруқ умумий бўлиб, унда эркакларни хослаб қўймадилар. Сайланган кишиларнинг ичидан ҳам, сайлаган кишиларнинг орасидан ҳам аёлларни истисно қилмадилар. Хослаб қўйиш далили келмаган экан, умумий буйруқ умумийлигича қолаверади Буйруқ хослаб қўйилмаганлиги сабабли, у эркак ва аёлларнинг барчасини – улар сайлаган ёки сайланган бўлишларидан қатъий назар – ўз ичига олади.\nШунга кўра, аёлнинг уммат мажлисида аъзо бўлиши ва унинг аъзоларини сайлаши жоизлиги унинг раъй билдиришда бошқа шахс томонидан вакил бўлиши ва раъй билдиришда бошқа шахсни вакил қилиши жиҳатидан ҳамда иккинчи Ақаба байъати ҳадиси орқали собит бўлган.\nШўро эркак ва аёлнинг ҳаққи экани, ҳокимларни муҳосаба қилиш, маъруф ишларга буюриш ва мункар ишлардан қайтариш эркак ва аёлга фарз экани, насиҳат қилиш эркак ва аёл учун шаръий ҳукм қилингани, раъй билдиришда вакиллик эркак ва аёл учун жоизлиги, аёл ўз раъйига эга бўлиши ва бу раъй сиёсий, қонунчилик ёки бошқа соҳадаги раъй бўладими, бу раъйни билдиришга ҳақли экани ҳеч кимда шубҳа уйғотмайди. Уммат мажлисининг вазифалари шўро (маслаҳат бериш), ҳокимларни муҳосаба қилиш, маъруфга буюриш, мункардан қайтариш ва мусулмонларнинг имомларига панд-насиҳат қилишга чеклангани ҳамда бу ишларнинг барчаси ҳокимият ишларидан бўлмай, фақат раъйга тааллуқли ишлар бўлгани сабабли аёлнинг уммат мажлисига аъзо бўлиши ва уммат мажлиси аъзоларини сайлаши жоизлигида ҳеч қандай шубҳа бўлмаслигини тақозо этади. Бироқ баъзи одамлар уммат мажлиси аъзоларини аёл сайлаши жоизлигига шубҳа билдириб: “Байъат сайлов эмас, балки қулоқ солиш ва итоат этишга аҳд қилишдир. Унда сайловнинг жоизлигига далил йўқ”, дейдилар. Лекин уммат мажлисининг иши раъй билдириш экани ва аёл раъй билдиришда хоҳлаган кишини вакил қилишга ҳақли экани собит бўлганига кўра, уммат мажлиси аъзоларини аёл сайлаши жоизлигида ҳеч қандай шубҳа бўлмаслиги лозим. Бундан ташқари, байъат фақат итоат қилиш аҳди эмас, балки дастлаб ўзаро розилик аҳди ва аҳдлашувчиларнинг розилик билан халифани танлашларидир.\nДемак, байъат ва сайлов бир хил иш бўлиб, у иш халифани танлашдан иборат. Шунга кўра, аёл ҳокимларни сайлаш ва уларни танлашга ҳақлидир. Бунга аёллар байъати ҳақидаги собит бўлган ҳадис ҳам далил бўлади. Шундай экан, уммат мажлиси аъзоларини танлаш аёл учун албатта жоиз. Яна баъзи одамлар уммат мажлиси депутатлар мажлиси (парламент)га ўхшагани учун уммат мажлисида аёлнинг аъзо бўлиши жоизлигига шубҳа билдирадилар.\nБироқ уммат мажлиси депутатлар мажлисидан ўзгача экани маълум. Зеро, уммат мажлиси раъй билдиради, депутатлар мажлиси эса ҳокимиятни бошқаради. Демак, улар бир-бирига ўхшамайди. Шундай экан, уммат мажлиси депутатлар мажлисига ўхшамагани учун, уммат мажлисига аёлнинг аъзо бўлиши жоизлигида ҳеч қандай шубҳа бўлмаслиги лозим. Шу билан аёлнинг уммат мажлисида аъзо бўлиши ва уммат мажлисига аъзоларни сайлаши мумкинлигида шубҳа қолмади. Фақат ўз сўзида қаттиқ туриб олувчи ўжар, қайсарларгина бунда шубҳа қиладилар.\nИсломда ижтимоий алоқалар туркумининг давоми Исломда ижтимоий алоқалар туркумининг давоми ЁЛЛАНУВЧИНИНГ ҚИЛАДИГАН ИШИ ЁЛЛАНУВЧИНИНГ ҚИЛАДИГАН ИШИ\nTagsаёлАёлнинг ишлариИжараИсломда ижтимоникоҳСавдо\nКучли позицияга муҳтож бўлган пайтда сўзлар ўқдан ҳам кучли бўлади\nМалайзияда «Демократия омадсиз тузум, Халифалик эса, бирдан-бир ечимдир» номли Халифалик конференцияси бўлиб ўтди


ҲИНДЧА МУҲАББАТ - 21 Июня 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Июнь » 21 » ҲИНДЧА МУҲАББАТ\nХалқимга ёрдам керак, унинг дардлари кўп\nТест синовларини муваффақиятли топширган Озод пойтахтдаги энг нуфузли тиббиёт институти талабасига айланди. Ўқишга янги қабул қилинганларни табриклаш маросими ҳашаматли залда бўлиб ўтди. Ҳамма ҳая¬жонда. Ректор уларни талабалик бахтига муяссар бўлганлари билан табриклади. Келгуси ўқишларида омад тилаб, ҳазил тарзида яхши ўқимаганлар шаф¬қат йўқлигини таъкидлаб ўтди.\nБирин-кетин фами¬лия¬лар ўқилганидан сўнг домла яна бир қоғозни олиб, «Махсус дастур асосида бир меҳмон қизимиз ҳам қабул қилинган. Танишинглар Рани Хон, ҳин¬дис¬тондан» дея жилмайиб қўйди.\nҲамма дув этиб бурилиб оппоқ матога ўралиб олган қорамағиз қизга қаради.\nҚиз ўз халқининг минг йиллик одатига кўра кафт¬ларини бирлаштириб миннатдорчилик билдирди.\nЎқишлар ҳам бошланди. Талабалар уч оқимга, оқимлар эса олтитадан гуруҳларга бўлиндилар. Озод сардор қилиб сайланган гуруҳда ўша ҳинд қизи — Рани ҳам бор эди. Озод курсдошини энди яқиндан кўриб олди. Ҳа¬миша ширин жилмайиб турадиган қиз дастлабки дарсга сариқ, четлари қизил ҳошияли мато — ҳинд¬ча кўйлак сари ки¬йиб келганди. Пешонасидаги чизилган хол чақнаб турган, қора қош-у кўзларга уйғунлашиб кетган эди. Апоқ-чапоқ бўлиб кетишди. Русчани қийналиб гапирадиган Рани инглиз тилини мукаммал биларкан. Ҳин¬дис¬тонда ўтказилган аллақандай танловда грант ютиб олган Ранини отаси Европага жўнатишга рози бўлмабди. Бир вақтлар Ўзбекистонга келганлиги, ўзбекларга меҳри бўлаклиги учун фақат Тошкентда ўқисагина рози бўлишини айтибди.\nТалаба бўлганликлари туфайли қалбга инган шодлик тез кунларда ўқишнинг жиддий масъулияти билан алмашди.\nДам олиш куни бўлгани учун Озод кечроқ уй¬ғонди. Ҳаво совиган, қиш кириб, қор учқунлай бош¬лаганди. Озод қалин ки¬йиниб ётоқхонанинг тўртинчи қаватидан пастга тушди.\nКўчага чиқиб ке¬таётган Озод боғда, арчанинг тагида кўкка тикилиб турган Ранига кўзи тушди. Қиз худди қотиб қолгандек эди.\nОзод унинг ёнига яқинлашди. Рани ўз тилида нималардир деб пичирлар, юзларига қўнаётган қор зарралари бир лаҳзада эриб кетаётганди. Қиз Озод жуда яқин келганида ҳам қимирламади. Озод секин чақирди:\nҚиз у томон ўгирилди. Унинг кўзларида ҳайрат қотиб қолганди.\n— Бу ерда нима қилаяпсиз?\nРани жилмайиб жавоб қайтарди.\n— Мен улғайган юртда қор ёғмайди. Қорни фақат киноларда кўрганман. Табиатнинг бу мўъжизасига дуч қилган Аллоҳга шукрона айтаётгандим.\n— Қойил, қор ёғсаю-сиз шукур қилсангиз.\nРани жиддий жавоб қайтарди:\n- Сиз ва ҳамюртларингиз бу ўлкага тўрт фаслни мукаммал қилиб берган Аллоҳга туну-кун шукрона келтирсангиз арзийди.\nОзод шу тобда бунчалар чуқур фикрловчи қиз билан гаплашгиси келиб кетди.\n— Сизларчи, нима Ҳиндистонда ҳаёт бошқачами?\nҚиз арча шохидаги қор¬дан олиб юзига босди, шундоқ ҳам қирмизи юзлари лов-лов ёниб кетди. Озод шу пайтгача эъ¬тибор қилмагани — бу гў¬заллик қаршисида лол қолди. Рани жиддий нигоҳларини йигитга қаратди:\n— Халқимга ёрдам керак, унинг дардлари кўп. Мен ўқиб, халқимнинг дардларига дармон бў¬лишни истайман.\nОзод мурғаккина вужуддаги оламшумул қатъиятдан ҳайрон қол¬ди. Ўзи ҳам эрта-ю кеч ўқисада шифокорларнинг оқ-халатида-ю, соғайиб кетган беморларнинг раҳматидан ўзга нарсани тасаввур қилмаганди.\n— Ҳиндистон буюк давлат, — давом эттирди қиз. — Лекин унинг муаммолари ҳам улкан. Юртдошларимнинг кўп¬чилиги қашшоқ, бошпанасиз. Улар бирламчи тиббий ёрдамга, оддий нарсаларга муҳтож. Ниятим, соҳамни мукаммал эгаллаб, шундай юртдошларим учун бепул ишловчи шифохона очмоқчиман.\nОзод киноларда кўр¬ган Ҳиндистон бошқача эди. Ҳашаматли қасрлар, олтину-зарга ўралганича қувнаб рақсга тушадиган одамлар…\nРани худди унинг кўнг¬лидан кечаётган гапларни уққандек давом эттирди.\n— Киноиндустриямиз анча ривожланган, бу ях¬ши, лекин у юртимиз ҳа¬қида бошқача тасаввур уйғотади. Гўё бизда ҳам¬ма шод-хурраму, ҳарқандай муаммо яхшилик билан тугайдигандек… Лекин юртимнинг умидли фарзандлари бор. Улар улғайиб, Ҳиндистон қаддини кўтаришади. Мен ҳам бу жараёнга озгина ҳиссамни қў¬ша олсам бас…\nОзод қизни яна гапга тутди.\n— Ахир энг катта бойлар сизларда-ку, наҳот шундай машҳур давлатда шунақа муаммолар бўлса?\n— Минг афсуски Ҳин¬дис¬тонда табақаланиш жуда кучли. Сизлардаги энг ғариб одам ҳам биздаги ночорларга нисбатан анча бадавлат саналади. Ўз навбатида бу ердаги энг бадавлат одамлар биздаги бойлар олдида худди оддий одамдек.\n— Саволимни кўнглингизга олманг. Сизнинг оилангизнинг мавқеи қай даражада.\n— Оиламиз ўртаҳол яшайди. Отам заминдор. Унинг касби сизлардаги фермерларникига яқин. Онам уй бекаси. Мени ва уч укам билан икки синглимни тарбиялайди.\n— Сизлардаги аксарият шифокорлар Европа-ю, Америкада ўқиб келишган экан. Бизнинг дипломимиз билан ишлай оласизми?\n— Дипломнинг қайси жойдан олинганлигининг аҳамияти йўқ. Шифокор даражасини қўл¬га киритиб келган ҳар бир мутахассис жуда жиддий имтиҳондан ўтказилади. Мен Мўғулистонда ўқиб келган ва муваффақиятли ишлаётган шифокорни, шунинг¬дек Парижда диплом олиб синовдан ўта олмаганлиги учун санитарлик қилаётган одамни биламан.\nОзод қизни хурсанд қилгиси келди.\n— Сизнинг бу ўқишингизда ҳар қандай имтиҳон ҳам чўт эмас. Хўп десангиз энди биргаликда шуғулланамиз.\nҚиз бироз ўйланиб жавоб берди.\n— Майли, фақат биргина шартим бор. Сиз инглиз тилини ҳам ўргана борасиз. Қобилиятингиз бор, яхши шифокор бўлиб етишишингиз аниқ. Фақат хафа бўл¬мангу, дуне миқёсидаги мутахассис бўлишни негадир ўйламайсиз. Тил ўрганишда мен сизга ёрдам бераман.\nОзод бугун дунё¬қа¬раш¬лари анча кенгайгани, мақсадлари равшанлашгани, ўзига жуда муносиб ҳамроҳ топганини англади.\nШу суҳбатнинг ўзиёқ кифоя қилди.\nОзоднинг кўнглида уйғонган ҳис шу куниёқ алангаланди ва бутун борлиғини қамраб олди.\nТўртинчи курс бўлганларида ҳақиқий Шоҳжаҳон билан Мумтозмаҳалга айланишганди. Озодга анча вақт рўйхушлик бермай юрган Рани аста-секин йигитга қўниккандек бўлди. Лекин Озод Рани иккиларининг келажаги тўғрисида гап очганида қиз хомуш тортиб қолар, бу ҳолат Озодни изтиробга соларди.\nОзод ҳали ўзининг оиласидаги синовларни енгиб ўтишни ўйларди. Лекин муҳаббати йўлидаги қор қандай ғов унинг учун муаммо эмасдек. Акаси уйланган, опаси турмушга чиқкан, келажакда ота-онаси билан яшаши керак бўлган укасининг борлиги унга бир қадар имконият берадигандек туюларди.\nТўртинчи курсни тугатиб ёзги таътилга чиққанларида Озод Ранини аэропортга чиқиб кузатиб қўйди. «Озод шу онданоқ ҳижрон уммонига шўнғиб кетди. Аэропортдан қайтган Озод муҳим масалани ҳал қилишга киришди. У ота-онаси билан Рани тўғрисида гаплашмоқчи ва уларни турмуш қуришларига кўн¬дирмоқчи эди.\nБу иш осон бўлмади. Аввал онасини, кейин онаси кўмагида отасини кўн¬дириш учун Озод анча тер тўкди. Аввалига Ҳиндистондан келин олиши ўзига жуда ғайритабиий туюлган Ойбек ака рози бўлди-ю худди ҳинд киноларидек тўй қилиб келин туширишни ўйлаб завқланиб кетди. Озоднинг елкасидан қоқиб бағрига босди ва шундай деди:\n— Мен розиман ўғлим. Ҳинд қизи бўлса ҳинд қизи-да. Худо хоҳласа сов¬чиликка ўзим бораман. Ўша Рожа*нинг қизини карнай-сурнай қилиб олиб келамиз. Бахтингни кўрсам бўлгани ўғлим.\nОзоднинг кўзларига ёш келиб отасини қучди.\nЁз бир тарафдан ҳижронда, бир тарафдан ота-онасининг розилиги туфайли шодликда ўтди. Ранига бир неча бор қўнғироқ қилиб бу қувонч¬ли хабарни етказмоқчи бўлди. Лекин ҳар сафар омади чопмади. Иккита чақирувдан кейин алоқа узилар, компьютер ке¬йинроқ қўнғироқ қилишни сўрарди. Электрон манзилга йўлланган саноқсиз мактублар ҳам жавобсиз қолаверди. Озод сабр билан кутди. Ниҳоят йиллардек чўзилган таътил тугаб, иккинчи сентябрь яқинлашди ҳамки Ранидан дарак бўлмади.\nОзод ҳаммадан олдин институтга етиб борди.\nҲамма курсдошлари келган, лекин Озод излаган инсон кўринмасди. Аксига олиб ҳамма курсдошлари Ранини ундан сўрашарди. Озод елка қи¬сишдан нарига ўтолмади.\nБиринчи ҳафта беқиёс соғинчда ўтди. Рани келмади. Озоднинг ўқишларидан ҳам кўнгли совуди. Икки ой шу тарзда ўтди. Мажнундан фарқи қолмаган Озод дадасига бориб дарди ҳол қилди.\nБомбей аэропорти жуда гавжум эди. Дунёнинг турли бурчакларидан келган одамлар турли томонга шошиларди. Самолётдан тушган Озоднинг ёдига бир пайтлар эшитган шеърининг бир сатри тушди:\nТож-Маҳал қуриб бер, жажжи Тож-Маҳал...\nЙигитнинг ҳаприқиб кетган кўнглидан ўтли ўйлар кечди: «Азизим Рани, сен учун қалбимда Тож-Маҳал қуриб келдим».\nОйбек ака билан Озод бир муддат қаёққа боришни билмай туришди. Озод Рани ёрдамида инг¬лизчани ўргангани қўл келди. Аэропортдаги полициячилардан қиз яшайдиган Нагпур шаҳрига қандай боришни сўради.\nВокзалда ҳам одам жуда кўп, Нагпурга кетадиган поезд ҳам тўла эди. Олти соатлик йўл давомида Озод учрашувларини ўзгача тасаввур этиб кетди. Ранининг отаси билан учрашишади. Замонавий фикрловчи ота қизининг қўлини сўраб, уларнинг оиласини ҳурмат қилиб келган зиёли инсонлар ташрифидан боши кўкка етади…\nОта-онасининг оқ фотиҳасини олган Рани ўз одатига мувофиқ Озоднинг бўйнига гулчамбар ташлайди. Келинни олиб Ўзбекистонга қайтишади. У ёғи тўй. Эҳ-ҳей…\nҚоғозда ёзилган манзил бўйича келган кўчалари китобларда таърифлангандек эди.\nШаҳарнинг энг обод кўчаси бўлган бу жойда ҳашаматли уйлар саф торт¬ган, йўл ўртасидаги майсазорда пальмалар тартиб билан экилган эди. Келгунларига қадар бошқача манзарини кўриб келган ота-бола яна ҳайратда қолишди.\nЎн биринчи уйни кўп излашмади. Олдида жуда кўпчилик одамлар тўпланиб турган, оқ мармардан уч қават қилиб қурилган уйнинг деворига катта қилиб «11» рақами ёзиб қўйилганди. Кўчада ҳашаматли машиналар турар, ёнғоқдан ишланган дарвоза катта очиқ эди. Дарвоза ёнидаги қоп-қора хизматчи келаётганларни тавозе билан ичкарига таклиф қилар, бошларига катта-кичик саллалар ўраб олган йўғон-йўғон кишилар салобат билан ичкарига кириб кетишарди. Қиш кирган бўлишига қарамай қуёш нурларига тўлган кенг ҳовлида катта базмга тайёргарлик кўрилаётганди. Озод билан дадаси бир лаҳза каловланиб қолишди.\nУларнинг чет элдан келганлигини пайқаган хизматчи ёнларига келиб инглизчалаб деди:\n— Соҳиб, ичкарига мар¬ҳамат.\nОйбек ака ўғлига имо қилди. Рани камтаринларча таърифлаган заминдорнинг хонадони ниҳоятда кўркам эди. Ўнлаб хизматкорлар чопганларича келганларга хизмат қилишар, ҳовли марказидаги фаввора атрофида, яна ҳовлининг бошқа жойларида меҳмонлар учун минглаб жойлар ҳозирланганди. Ота-бола келганларга қўшилиб тўрдаги жойга ўтирдилар. Хизматчилардан бири столларига аллақандай ширинликлар қўйиб, тановул қилишга таклиф этди.\nОзод бу манзарини ҳеч ҳазм қилолмаётган эди. Нималар бўлаяпти ўзи? Рани қани? Бу қанақа тантана?\nЎғлининг кўзлари аланг-жаланг бўлаётганини кўрган Ойбек ака босиқлик билан атрофни кузатди. Одамлар билан тўла бошлаган жойлар тўрида муҳташам жой ҳозирланганди. Отанинг ҳам ўғилнинг нигоҳлари шу жойда қотди. Иккисининг ҳам қалбини бир ўй қириб ўтди.\nТўй… Келин ва куёвга ҳозирланган жой…\nКуёв қани?! Келин ким?!\nСаволлар жавобсиз қолмади. Қоп-қора лимузин сирена овозини янгратиб дарвоза ёнида тўхтади. Сари ўраган аёллардан бири келин-куёвнинг йўлига гул сочди, яна бири қип қизил кукун. Мошинанинг олд эшиги очилиб кўринишидан куёв бўлган йигит тушди. У жуда келишган эди. Оппоқ костюм кийган, бошига бежирим салла ўраганди.\nОзод унга қараб ютиниб қўйди. Куёв орқа эшикни очди. Ҳарир пардаларга ўралган пойафзалсиз нозик оёқ гуллар билан упага қоришиб кетган йўлакка қадам босди. Келин бошдан-оёқ қизил матога ўралган, юзига парда тортилган эди.\nУ ким, наҳотки Рани бўлса?! Куёв келинни етаклаб тўйхонага кириб кела бошлади. Ҳиндча ноғоранинг шўх садолари янгради, ортидан сурнай жўр бўлди. Озод билан Ойбек ака турган жойга яқинлашганларида келиннинг билагидаги мошдек хол кўринди.\nОзод титраб кетди. Келин Рани эди!\nЙигит ўрнидан туриб кетди, Ойбек ака ўғлининг қўлидан тортқилаб, ўтиришга ундади. Лекин Озод гўё қотиб қолгандек эди.\nЕнгил қадам босиб келаётган келин уни кўриб бир қалқди. Унга тикилиб турган нигоҳ эгаси ҳақиқатдан ҳам Озодга қарашли эди.\nЭҳ бу лаҳзалар… Кўз¬лар тўқнашган онлар.\n«Мен сени излаб келдим…».\n«Мен сени соғиниб кутдим… Лекин…»\n«Нега, нега ахир?!»\nТўйхонани тарк этаётган Озоднинг қулоғига меҳмонлардан бирининг сўзлари чалинди.\n— Куёв ҳам келин каби шифокор, Америкада ўқийди. Энди, хотинини ҳам олиб кетса керак…\nКелин-куёв шарафига тўй садоси чалинди. Лекин Озоднинг кўзларига ғилт-ғилт ёш тиқилди.\nҲамма келин куёвга қўшилиб ичкарига йўналаётган бир пайтда Озод Ранининг ёнидан ўтиб ташқарига чиқиб кетди…\nУмид билан келганди, ҳадсиз армон билан кетди. Дард ҳам шунчалардир…\nКатегория: HIKOYALAR / ХИКОЯЛАР | Ko'rganlar:: 269 | Добавил: www.BePuL.NeT | Рейтинг: 0.0/0


Вафот этганнинг номидан қурбонлик қилиш | Muslimaat.uz\nМанзилингиз:Муслимаат»Илм ва амал»Вафот этганнинг номидан қурбонлик қилиш\nBy Muslimaat on\t Avgust 20, 2018 Илм ва амал\nАввало, Пайғамбаримиз соллаллоҳу алайҳи васаллам ва ота-она, устоз, қариндош-уруғлар тарафидан қурбонлик қилишлик салафи солиҳларимизнинг одатларидан бўлган. Бундай қилишни ўзларини саодати деб билганлар. Расулуллоҳ соллаллоҳу алайҳи васаллам юқоридаги ҳадисда баён қилиб ўтилганидек, икки қўчқорни қурбонлик қилиб, бирининг савобини ўзларининг умматларига бағишлаганлар. Набий соллаллоҳу алайҳи васалламга муҳаббатим бор деб даъво қилувчиларга ҳам у зот томонидан қурбонлик қилиш муносибдир. Бу ҳам у зотни бизни қурбонлигимизга муҳтожликлари туфайли эмас. Шояд, шу амалимиз у зотнинг шафоатларига сабаб бўлиб қолса, деган умиддадир.\nУлуғларимиздан Абдураҳмон раҳматуллоҳи алайҳ қурбонлик кунига алоҳида тайёргарлик кўриб, у кунда етмиштага яқин қурбонлик қилар эдилар. Улардан бирини Набий соллаллоҳу алайҳи васалламга, бошқаларини ота-она, устозлари номидан қурбонлик қилар эдилар. Ваҳоланки, у кишини хонадонида баъзан йўқчиликдан қозонлари қайнамай ҳам қолар эди.\nМаййит: «Менинг тарафимдан, менинг молимдан қурбонлик қилинглар», деб васият қилган бўлса ва унинг васиятига мувофиқ унинг молидан қилинган бўлса жоиз. Лекин ўша жонлиқнинг гўштини барчасини закот олишга ҳақдор бўлган шахсларга садақа қилиш вожиб бўлади. Марҳумнинг яқинлари ўша гўштдан ейиши жоиз эмас.\nМарҳум ортидан қурбонлик қилишни васият қилган бўлса ёки васият қилмаган бўлса ва фарзандлари ўз молларидан нафл қурбонлик қилишган бўлса дуруст бўлади. Унинг гўштини бой камбағал ва ўзлари ҳам ейишлари мумкин.\nБир киши ўзининг молидан ва ўз тарафидан нафл қурбонлик қилиб, унинг савобини бир ёки бир неча маййитга бағишлаши жоиз. Гўштидан эса бой ҳам, камбағал ҳам еса бўлади.\nЖавоб: Қурбонлик кунларида қийматни садақа қилгандан кўра, қурбонлик қилиб савобини бағишлаш афзалдир. Қурбонлик сотиб олиб, унинг қонини тўкишдан ҳосил бўлган савоб қийматини садақа қилиш билан ҳосил бўлмайди.\nVafot etganning nomidan qurbonlik qilish


Ўзбек автосаноатининг энг катта 5та камчилиги » Скачать музыку бесплатно новинки музыки 2016-2017\nКомментариев: 0 Просмотров: 410 Дата: 18-05-2016, 15:43 Яқинда бўлган воқеа: «GM Uzbekistan» Бош директорининг қамалиши, Бош вазир ўринбосари Рўзиқуловнинг истеъфога кетиши ўзбекистонликларни нафақат ажаблантирмади, балки, халқ бундай «тозалаш» ишлари тез-тез ўтказилиши тарафдори эканини очиқ ойдин маълум қилди, деб ёзмоқда Sputniknews-uz.com. Cўнгги ҳафтада ўзбек автосаноати шов-шувли жанжаллар марказида қолиб кетди. ОАВларда GM Uzbekistan автомобил ширкати Бош директори Тоҳиржон Жалилов товламачилик йўли билан катта маблағларни ўзлаштирганликда айбланиб, қамоққа олингани, ҳамда «Ўзавтосаноат» компаниясига раҳбарлик қилиб келаётган Бош вазир ўринбосари Улуғбек Рўзиқулов ўз лавозимидан четлатилгани ҳақида маълумотлар тарқалди. “GM-Uzbekistan” раҳбарларидан бири 667 минг долларни ноқонуний ўзлаштириб юборди Бу миш-мишларда қанчалик жон бор, вақт кўрсатади. Аммо, Ўзбекистон аҳолиси бунга нафақат ишонди, балки хабарларнинг яшин тезлигида тарқалишида бевосита иштирок этганининг ўзиёқ, бу соҳа вакиллари билан мулоқотдан халқ қанчалик «тўйганини» аниқ кўрсатиб берди. Sputnik Ўзбекистон мухбирлари Ўзбекистон халқини «қамоққа олиш» ҳолатлари нима учун ажаблантирмагани боисини ўрганишга ҳаракат қилди. Биринчи сабаб — нарх Ички бозорда сотиладиган ўзбек автомобилларининг нархи бутун Марказий Осиёда дув-дув гап бўлганига анча бўлган. Ўзини региондаги автогигант деб эълон қилган GM Uzbekistan, мамлакат аҳолиси ўзининг «ўзбек автомобили»га эга бўлмаслиги учун қўлдан келганча ҳаракат қилди. Бир моделдаги автомобил нархи мамлакат ички бозорларида ва ундан четда (бир вақтнинг ўзида) 20-50%гача фарқ қилар эди. Жорий йилда ҳам худди шундай бўлди. Мисол учун, ҳозирда Москвадаги автосалонларда «Gentra»ни 439 минг рубл(тахминан 6753 доллар)га, «Nexia»ни — 379 минг рубл(тахминан 5830 доллар)га харид қилиш мумкин. Ўзбекистондаги автосалонларда эса нархлар бир мунча баланд — Nexia 6600дан 7780 долларгача, Gentra эса 9700дан 12600 долларгача сотилмоқда. Шуни инобатга олиш керакки, Россияда, Ўзбекистондан фарқли ўлароқ, автокредит ҳамда айтилган нархдан катта чегирма қилиш сингари самарали тизим ишлайди. Кўриб турганингиздек, фарқ жуда катта. Ўз юртингизда ишлаб чиқарилган автомобил ички бозорда отнинг калласидек пул турса-ю, чет элда арзон баҳода сотилса… Бир оз бемаъни ҳолат, шундай эмасми? Иккинчи сабаб — валюта Мустақил давлатнинг асосий белгиларидан бири — бу унинг миллий валютаси. Ўзбекистон ҳам ўз миллий валютаси — «сўм»га эга. «Сўм» ҳамма жойда ишлатилади, аммо, агар сиз GM автосалонидан ўз юртингизда ишлаб чиқарилган автомобилни харид қилмоқчи экансиз, ёқимсиз «сюрприз»га тайёр туринг — автомобил харид қилмоқчимисиз, «кўкидан» тахлашингизга тўғри келади. Ўн йилдан бери шундай ҳолат давом этиб келмоқда. Сўнгги беш йил давомида шикоят битилган мактублар GM Uzbekistan ва «Ўзавтосаноат» АК офисларига сиғмай кетгачгина, автосалонларда машиналар сўмга сотила бошланди. Аммо бу иш ҳам фирибсиз кечгани йўқ — автосалонларда аниқ белгиланган моделларгина, яъни, аксарият ҳолларда нархи жуда қиммат ва ташқи бозорда талаб катта бўлмаган машиналаргина сўмга сотила бошланди. Аммо харидор шунисига ҳам шукр қилди, «совға қилинган отнинг тишига қарама», деган нақл бежизга айтилмаган, ахир. GM Uzbekistan автомобил ишлаб чиқаришни 20% га оширади Афсуски, бу «акция»нинг умри узоқ бўлмади. Бугунги кунда ўзбек автосалонларида барча автомобиллар яна доллар эвазига сотилмоқда. Автосалон эгаларининг бири мухбиримизга берган хабарга кўра, компания ўз олдига чет элда автомобиллар сотувидан жалб қила олмаган валютани Ўзбекистонда тўплашни режа қилиб қўйган. Бу маблағ тахминан 50 миллион доллар эканлиги айтилмоқда. Ким билсин, керакли маблағлар тўплангач, автомобилларни сўмга харид қилишдек ажойиб имконият яна пайдо бўлар. Ҳозирча эса — доллар изланг. Долларга бўлса ҳам харид қилишга тайёр одамлар кам эмас. Аммо, шундоқ ҳам осон бўлмаган масалани янада қийинлаштирувчи муаммолардан бири шундаки, Ўзбекистонда автомобилга эга бўлиш мақсадида банклардан валюта харид қилиш имкони йўқ. Банклар фуқароларга валютани кварталда бир марта 2000 доллар миқдорида махсус конверсион карталарга тушириб беради. Аммо бу карталардан автомобил харид қилиш учун фойдаланишнинг имкони йўқ. Бу карталар фақатгина авиачипталар хариди ва чет элда фойдаланиш учун мўлжалланган. Бу ҳам майли, конверсион картага эга бўлиш айни вақтда Ўзбекистонда жасорат кўрсатишга тенглаштирилган деса ҳам бўлади — навбатда бир эмас, бир неча ой туришингизга тўғри келади. Хуллас, агар шу пайтгача автомобил харид қилиш иштиёқи йўқолмаган бўлса — унда қора бозорга марҳамат қилинг. Фақат ёдингизда турсин, «қора бозор»да валютани Марказий Банк ўрнатган курсдан икки баробар юқори нархда харид қилишингизга тўғри келади. Учинчи сабаб: эрталаб — тўлов, кечқурун — товар Яна бир қизиқарли факт — эски автомобиллар автосалонлардаги янги «тойчоқ»лардан кўра қимматроқ турган дунёдаги ягона давлат — бу Ўзбекистон. Сабаби оддий — узоқ вақтларгача маҳаллий автосалонларда автомобил харид қилиш имкони умуман мавжуд эмасди. Ҳаттоки, доллар ва хоҳиш-истак бўлган тақдирда ҳам. Бу ҳолатдан чиқиш учун сеҳрли сўздан хабардорлик талаб этиларди. Сеҳрли сўз эса, кўпчилик ўйлаганчалик «илтимос» эмас, «шапка»дир. GM Uzbekistan Россияга Ravon R2 автомобилини жўнатишни бошлади Маҳаллий автосалонларда автомобилларни етказиб беришнинг оддий схемаси йўлга қўйилган. Автомобиллар олди-сотдиси бўйича шартномалар бозорга бир неча марта «ташланади». Улкан навбатларнинг юзага келиши сабаби ҳам шунда. Республика бўйича автосалонлар машина харид қилиш иштиёқида ёнган одамлар томонидан «ишғол» қилинади, дейиш мумкин. Шартномалар, табиийки, бир неча кун ичида ўз эгаларини топади, яъни сотилиб бўлади. Агар киши мана шунга қарамай, автомобил харид қилиш истагида экан, салонларда ишлайдиган илтифотли ходимлар ундан «шапка» сўрашар эди, яни автомобил нархига 300дан 1500 долларгача қўшимча пул тўлаш талаб этиларди. Бугун, автомобилларга талаб тушган бир пайтда, «шапка» ўйнайдиган рол ҳам ўзгарди. Эндиликда «шапка»ни автомобил етказиб бериш вақтини қисқартириш учун тўлашмоқда. Оддий тартибда пули тўланган автомобилни ярим йил ёки ҳатто бир йилдан кейин олсангиз, «шапка» билан иш тезроқ битмоқда. Шунингдек, «шапка» эвазига, автомобилни сўм эвазига харид қилиш имконини берувчи шартномани қўлга киритишингиз ҳам мумкин. Фақат, бу ҳолатда тортиқ қиладиган «шапка»нгиз оддий эмас, Мономахникидек бўлмоғи лозим. Тўртинчи сабаб — танлов йўқлиги Маҳаллий, ўзимизда ишлаб чиқарилган автомобилларни харид қилишда дуч келишингиз мумкин бўлган яна бир муаммо — оддийгина танлаш имкониятининг мавжуд эмаслигидир. Автосалонга ташриф буюргач, ўзингизга ёқмаган комплектацияга эга, ўзингиз хоҳламаган рангдаги автомобилни харид қиласиз. Автомобил сизга қай ҳолатда етиб келиши ҳақида-ку гапирмаса ҳам бўлади. Харидорлар орасида салондан янги автомобил харид қилиб, унинг урилгани, ёки баъзи бир эҳтиёт қисмлари мавжуд эмаслиги сингари муаммоларга дуч келганлари кам эмас. Бундай автомобилни қайтариш имкони, мавжуд, албатта. Аммо… йиллаб кутган тойчоғингиз учун сарфлаган вақтингизни ўйлаб, пулларингиз қайтарилишида юзага келиши мумкин бўлган муаммоларни инобатга олиб, яхшиси қайтармаганим маъқул, деган хулосага келишингиз ҳам, айни ҳақиқат. Бешинчи сабаб — катта тўлов Ўзбекистонда автомобиллар тўловини амалга оширишнинг ўзига хос тизими мавжуд. Автосалонга бораману, пулини тўлаб, катта хурсандчилик билан автомобилимни олиб қайтаман, деб ўйлаганмидингиз? Ҳаммаси ҳам сиз ўйлаганчалик осон эмас. Аввалига икки баробар қиммат нархда «қора бозор»дан доллар топасиз, шундан сўнг банкка йўл оласиз, бу ерда сизга махсус пластик карточка очишади(бу учун тахминан 30 доллар ҳақ олишади). Таъкидлаш жоизки, мамлакатда ушбу хизмат тури атиги 2та банк томонидан амалга оширилади. Шундан сўнг, сиз қўлингиздаги нақд долларларни банкка топширасиз. Банк бу пулларни сизнинг пластик карточкангизга ўтказади. Эслатиб ўтамиз, қора бозордан ҳар бир долларни 5500-5600 сўмдан харид қилиб (17 май ҳолатига кўра), банкка 2920 сўмдан топширасиз. Юзингизда табассум зоҳир бўлгандир?.. Шуниси ҳам қизиқки, олган пластик карточкангиз бир марталик тўлов ўтказишга ярайди, холос. Шундан сўнг 30 долларлик карточкани ҳеч иккиланмай ахлат челагига улоқтиришингиз мумкин. Картани қўлга киритишингиз билан, автосалонга йўл олишингиз мумкин. У ерда картангиздан пулларни ечиб олишгач, ниҳоят, узоқ кутган шартномани қўлга киритасиз. Бу каби тизим автомобилни валюта эвазига харид қилганингиздагина амал қилади. Сўмга харид қиладиган бўлсангиз, тўловни салоннинг ўзида амалга оширишингиз мумкин. Аммо ҳозирча ҳеч ким сизга сўм эвазига автомобил сотмас экан, долларжон қаердасан, деб бош қотиришга мажбур бўласиз… Сўнгсўз ўрнида GM Uzbekistan компаниясида бугунги кунда ўтказилаётган тафтиш, текширув ишлари натижасида ўзбек автомобиллари халқимизга қайтади, автомобил олди-сотдиси такомиллашади, деб умид қиламиз. Маҳаллий автомобил ишлаб чиқарувчиларга эса биргина саволимиз бор — жаноблар, ўзбек автомобиллари чет элдан кўра ўзимизда қиммат туришидан наҳотки уялмайсиз? - деб хабар бермоқда Carzone.uz нашри.


Зеленский АҚШ мэрларини Россияга қарши оёққа туришга чақирди | Qalampir.uz\nЗеленский АҚШ мэрларини Россияга қарши оёққа туришга чақирди\nОлам\t04 Июнь 19:03 6677\nУкраина Президенти Владимир Зеленский АҚШ мэрларини Россия шаҳарлари билан қардошлашиш деб аталмиш нарсадан воз кечишга чақирди. Бу ҳақда у АҚШ мэрлари конференциясидаги нутқида айтиб ўтган.\n“Дунё турли зулмларни кўрган. Турли вақтларда. Турли байроқлар остида. Ва уларнинг барчасини оддий одамларнинг ҳуқуқ ва эркинликларини оёқ ости қилиш бирлаштиради. Золимлар маҳаллий ўзини ўзи бошқаришнинг ҳуқуқ ва эркинликларини тан олмайдилар. “Одатда шаҳарлардаги эркин одамлар эркинликни танлайдилар, золимлар ҳимоясига чек қўяди”, дея таъкидлаган Зеленский.\nУнинг фикрича, золимларга эркин дунё билан алоқалардан фойдаланишга йўл қўймаслик керак.\n“Сиз биласизки, Американинг ўнлаб шаҳарлари Россия Федерацияси шаҳарлари билан қардош шаҳарлар деб аталади. Чикаго ва Москва. Жексонвил ва Мурманск. Сан-Диего - Владивосток. Олбани ва Тула. Бу алоқалар сизга нима беради? Балки ҳеч нарса. Аммо булар Россия, шундай уруш бошланганидан кейин ҳам у яккаланиб қолмаганлигини айтишга имкон беради”, дея таъкидлаган Украина Президенти.\nУнинг таъкидлашича, Россия армиясининг Украина ҳудудида, хусусан, тинч аҳолига нисбатан шафқатсизлиги “аввалги золимлардан фарқ қилмайди”. Унинг эслатишича, ярим миллион киши истиқомат қилган Мариуполнинг саноат маркази Россия томонидан шунчаки вайрон қилинди, у ерда вайроналардан бошқа ҳеч нарса қолмаган.\n02 Июль 08:30 85428\n02 Июль 17:23 74767\n03 Июль 12:03 63345\n04 Июль 13:26 53011\n02 Июль 12:22 45434


ФҚБ "ИШИД"нинг АҚШда 4 июлда теракт амалга ошириш режасини фош этганини маълум қилди\n07:54 / 10.07.2015\nАҚШ Федерал қидирувлар бюроси "ИШИД" террорчи ташкилоти тарафдорларининг АҚШда 4 июль – Мустақиллик кунида терактлар амалга оширмоқчи бўлган фитнасини фош қилди, деб хабар бермоқда ФҚБ директори Жеймс Коми.\nКомининг айтишича, тергов давомида охирги 4 ҳафта ичида ушбу ҳолат бўйича 10 киши ҳибсга олинган. Коми АҚШда "ИШИД" таъсирида бўлган яна 10 киши борлиги, бироқ улар алоқа қилишда “шифрланган маълумотлар”дан фойдаланганлари туфайли уларни аниқлаш мураккаблик туғдираётганини айтган.\nАввалроқ Коми айнан шу “шифрланган маълумотлар” туфайли АҚШ террорчилик тарғиботининг ижтимоий тармоқларда тарқалишини назорат қила олмаётганини айтган эди. Бу муаммони ечиш учун махсус қонун керак бўлиб, ҳозирда АҚШ компаниялари билан биргаликда ушбу қонун устида иш олиб борилмоқда.\nФҚБ директорининг айтишича, умумий ҳисобда АҚШда "ИШИД" сафида жанг қилиш учун Яқин Шарққа жўнаб кетган ёки кетмоқчи бўлган 200 нафардан ортиқроқ АҚШ фуқароси аниқланган.


Қарши шаҳрида фаолият кўрсатаётган, ип йигирув ва трикотаж маҳсулотлари ишлаб чиқаришга ихтисослашган «SULTONTEX GROUP» МЧЖ шаклидаги хусусий корхонасининг Қарши туманида пахтачилик кластери тугатилаётгани интернетда шов-шув келтириб чиқарди.\nKun.uz сайтида аввалроқ бу илғор кластер тугатилаётгани ҳақида мақола эълон қилинган эди. Бироқ, қашқадарёлик мутасаддилар ушбу материалга тайинли муносабат билдира олишгани йўқ.\n«SULTONTEX GROUP» хусусий корхонаси Қарши туманидаги жами 15 минг гектарда пахта етиштирувчи 500дан зиёд фермерлар билан шартнома имзолаган. Унинг ўзи ҳам 1300 гектар майдонга эга.\nКластер пахта етиштирувчи фермерларга механизация, ўғит, дори, ёқилғидан ёрдам беради, уларнинг етиштирган пахтасини пахта териш машиналарида йиғиб олади. Ҳосилни ўзи қайта ишлаб, тола ва чигитини ажратади. Чигитдан ёғ чиқаради, толадан эса ип йигириб, тайёр маҳсулот ишлаб чиқариб, экспорт қилади.\nКластер барча ишлаб чиқариш циклларини тўлиқ қамраб олган. Республикада бундай кластерлар бармоқ билан санарли. Президент Шавкат Мирзиёев ҳам Қашқадарё вилоятига сафари давомида бу кластер фаолияти билан шахсан танишган.\nБарчаси нимадан бошланганди? Кластер фаолияти нега тугатиб юборилмоқда?\nАйни дамда «SULTONTEX GROUP» Қарши туман ҳокимлигининг айрим ёлғон маълумотлари юзасидан туман маъмурий судига мурожаат қилган, иш судда кўриб чиқилмоқда.\nСуд қандай якуний қарорга келади, бундан бехабармиз, унга таъсир ўтказиш ниятимиз ҳам йўқ, бироқ ўқувчиларимизга «SULTONTEX GROUP» кластерининг ёпилишига нималар сабаб бўлгани, умуман, унинг ёпилиши адолатли ё ундай эмаслиги ҳақида хулоса чиқаришлари, мушоҳада қилишлари учун вазиятни яқиндан ўрганиш мақсадида Қаршига бордик.\nКластер раҳбари Нурбек Эргашевнинг ҳикоя қилишича, Бош вазир ўринбосари Ўктам Барноевнинг 20 март куни Косон туманида Қашқадарё вилоятида қишлоқ хўжалигида амалга оширилаётган ишларни ўрганиш ҳамда мавжуд муаммо ва камчиликларни бартараф этиш чора-тадбирлари тўғрисида ўтказган йиғилишидан кейин унда муаммолар юзага кела бошлаган.\nЙиғилишдан кейин тузилган баённомада Қашқадарё вилояти ҳокимлиги, «Агробанк» АТБ, Марказий банк вилоят Бош бошқармаси ва тижорат банкларининг ғаллани минерал ўғитлар билан озиқлантириш ва кимёвий препаратлар билан ишлов бериш учун етишмайдиган маблағларни тижорат кредити, пахта-тўқимачилик кластерларига ажратиладиган пахта имтиёзли кредит маблағлари ва фермер хўжаликларининг устав фондига жамғариладиган маблағлар ҳисобидан қоплаш тўғрисидаги ноқонуний таклифлари маъқулланган.\nНега ноқонуний? Чунки пахтачиликка ихтисослашган кластер ғалладан умуман даромад қилмайди, чунки ғаллани қайта ишламайди. Бунинг учун ғаллачилик кластерлари тузилган. «SULTONTEX GROUP» кластерига ўзи бир тийин даромад қилмайдиган ғаллачилик соҳаси учун «Агробанк» томонидан тўғридан тўғри ўз соҳаси бўлган пахтачиликка ажратиладиган кредит маблағлари ҳисобидан қарийб 550 минг АҚШ долларига тенг миқдордаги пул ўтказиб бериш вазифаси нега юкланади? Ахир бу соғлом ақлга зид-ку?\nТабиийки, кластер раҳбари бундай қила олмаслиги, банк маблағларидан мақсадсиз фойдалана олмаслигини айтганидан сўнг муаммолар бошланган.\n«Жазо» ҳам узоқ куттирмаган. 2020 йил 8 апрель куни Вазирлар Маҳкамасида «Пахта-тўқимачилик ишлаб чиқариши ташкилотчилари — кластерлар фаолиятини самарали ташкил этиш чора-тадбирлари тўғрисида» мавзусида ўтказилган йиғилишда республикада самарасиз фаолият кўрсатаётган ва тугатилиши лозим бўлган 16та кластер корхоналари рўйхати тасдиқланган. Уларнинг орасида «SULTONTEX GROUP» МЧЖ ҳам бор.\nЙиғилиш баёнида «SULTONTEX GROUP» МЧЖга қуйидагича айбловлар қўйилган:\n1 . Пахта хом ашёсини чуқур қайта ишлашнинг тўлиқ циклни қамраб олган қайта ишлаш қувватлари мавжуд эмас. Ҳолбуки, тўлиқ цикл мавжуд.\n2. 2020–2021 йиллар учун аниқ ҳисоб-китобларга асосланган лойиҳалар ишлаб чиқилмаган. Ҳолбуки, умумий қиймати 100 миллион АҚШ долларига тенг лойиҳалар тасдиқланган ва президентга тақдимот қилинган.\n3. Агротехник тадбирларни ўз вақтида амалга оширишга амалий ёрдам кўрсатилмаслиги оқибатида пахта етиштиришда ҳосилдорлик паст бўлиб, 2019 йилда 19,4 центнерни ташкил этган ва 2018 йилга нисбатан 10,9 центнерга пасайтириб юборилган. Бу ҳам ёлғон. Қарши туманида ўтган йили ҳосилдорлик пасаймаган, ошган.\n4. Фермер хўжаликларига етказилган моддий ресурслар ва кўрсатилган хизматлар нархларини оширилган қийматда тақдим этиб келган. Оқибатда, фермер хўжаликларининг моддий манфаатдорлиги таъминланмаяпти. Биз суҳбатлашган фермерлар эса буни тасдиқлашмади.\nХулосага кўра, «SULTONTEX GROUP» пахта-тўқимачилик кластери фаолияти тўхтатилиб, ўрнида фермер хўжаликлари кооперацияси ташкил этиш буюрилган, энди тумандаги фермерлар ўша кооперация билан шартнома имзолашга мажбурланмоқда.\nБиз 20 май куни Қарши туман маъмурий судида судья А.Расулов раислигида давом этаётган очиқ суд мажлисининг иккинчисида қатнашдик.\nНурбек Эргашев Қарши туман ҳокими вазифасини бажарувчи Мақсуда Мустафоеванинг ноқонуний хатти-ҳаракатлари ва улар келтириб чиқарган оқибатлар борасида судга мурожаат қилганини гапириб берди.\nСуд мажлиси бошлангунча кўчада йиғилиб турган айрим фермерлар билан ҳам гаплашдик. Судда гувоҳлик бериш учун келган ва бизга рўпара бўлган фермерлар ўтган мавсумда кластер билан ишлашганидан мамнун эканликларини, барча иш жойида бўлганини, айни пайтда кластер билан шартнома бекор қилиниб, фермерлар кооперация билан шартнома имзоланганидан сўнг муаммолар бошланганини гапириб беришди.\nХусусан, ўтган мавсумда кластер билан ишлашда ўғит, техника, ёқилғи, ОВХ масаласида муаммолар бўлмагани тилга олиб ўтилди.\nФермерларга туман ҳокимлиги томонидан «SULTONTEX GROUP» тугатилди, деган хабар берилган ва уларда кооперация билан шартнома имзолашдан ўзга чора қолмаган. Айримлар маҳалла фуқаролар йиғини раислари ва ички ишлар органлари ходимлари томонидан шартнома имзолашга мажбурланган.\nФермерлардан бири кластер дастлабки йил ишлашда тажрибасизлик қилиб, айрим хато ва камчиликларга йўл қўйганини таъкидлади, лекин алдов йўли орқали кооперация билан ишлашга фермерларни мажбурламаслик, кластер ё кооперациядан бирини танлашни фермерларнинг ихтиёрига қўйиб бериш кераклигини айтиб ўтди.\nЭнг қизиғи, кластер янгича усулда, янги технологиялар билан чигит қадаб берган фермерларга ҳам бундан буёғига кластер билан ишламаслик шарти қўйилмоқда. Яъни, фермерларларга хизмат кўрсатувчи мехназациялашган техника воситалари фақат «SULTONTEX GROUP»да бор. Лекин фермерга «SULTONTEX GROUP»га пул ўтказиб, техника хизматидан фойдаланишга изн берилмаяпти.\nСуд залида гувоҳлик кўрсатмаси берган фермерлар ҳам кластер билан ишлаш улар учун манфаатли ва фойдали бўлганини қайд этиб ўтишди.\nШу куни Қарши тумани ҳокими Мақсуда Мустафоева мазкур судга чақирилганига қарамасдан суд ишига келмади. Бизга интервью беришни истамаган (кейинроқ суд залида у журналистлардан ўзини 5 марта интернетга чиқаришганига эътироз ҳам билдирди) туман ҳокимининг қишлоқ хўжалиги масалалари бўйича ўринбосари Акром Арипов суддаги чиқиши асносида саволларга жавоб бера туриб, Нурбек Эргашевнинг бош «айб»ини айтди. Унинг сўзларига кўра, Н.Эргашев манмансираган, туман раҳбарларининг телефонини кўтармайди ва мажлисларда қатнашмайди.\nШунингдек, Акром Арипов ғалла учун кластерлардан пул талаб қилинганини ҳам тан олди. Буни эса ҳукумат топшириғини қонун деб билиши ва уни бажаришга интилиши билан изоҳлади.\nҚизиқ вазият юзага келмоқда: вилоят ҳокимлиги, «Агробанк»нинг вилоят бўлими кластер учун зиёнли бўлган ноқонуний таклифни ўртага ташлайди, у ҳукумат раиси ўринбосари баённомасига киритилади, уни қонун ўлароқ қабул қилган тумандаги раҳбарлар ўзлари тайёрлаб берган маълумотлар асосида тайёрланган топшириқларни бажаришга интилишади.\nТан олиш керак, «SULTONTEX GROUP» кластеридан норози фермерлар ҳам йўқ эмас, лекин улар ҳам асосан кластер раҳбарини турли селектор ва мажлисларга келмасликда айблашган.\nХўп, «SULTONTEX GROUP» кластери ёмон экан, ҳозир у туманда пахтачиликка аралашмай турибди, ундан қутулишди; халқ депутатлари туман кенгаши қарори билан кооперация тузилган, бояги фермерлар бемалол кооперация билан ишлайвериши мумкин-ку? Йўқ, бу фермерлар гап-сўзлари билан туман ҳокимлиги позициясини қўллаб туришибди. Ҳолбуки, ўтган мавсумда кластер билан ишлаш оқибатида қандайдир зарар кўрган бўлишса ёки кластернинг қандайдир қарзи бўлса бемалол иқтисодий судга мурожаат қилишлари мумкин эди-ку?\nБу борада пахтачиликдан четлаштирилган «SULTONTEX GROUP» кластерининг 300дан зиёд, умумий қиймати 8,5 миллион долларлик яп-янги техникалари гаражларда турибди.\nУларнинг орасида замонавий тракторлар, культиваторлар, ғўзага дори сепиш ускуналари, ҳаттоки АҚШдан келтирилган пахта териш комбайнлари ҳам бор. 2020 йил ҳосил учун минерал ўғитлар ва кимёвий дори воситалари ҳам омборларда «яроқлилик муддати тугаши»ни кутиб ётибди.\n«SULTONTEX GROUP» раҳбари қишлоқ хўжалигини тушунадиган барча кадрлар етарли эканлигини таъкидлаб ўтди, кластер лабораториясида пахта зараркунандаларига қарши курашиш учун 17 минг гектарга етадиган личинкалар етиштириб қўйилганига гувоҳ бўлдик.\nКластер, шунингдек, пул сарфлаб, далаларга чув чиқарган, коллекторларни таъмирлаган, томчилатиб суғориш технологиясини туманга секин-аста жорий этаётган эди.\nБош вазир ўринбосарига ёлғон ва хато ахборотлар берган туман ҳокимлиги эса асосий саноат корхоналари Қарши шаҳрида жойлашган кластерни туманда ишлатмоқчи эмас. Ва бу машмашаларнинг барчаси кластерга алоқаси бўлмаган ғалла учун 5,636 миллиард сўм бермагани оқибатидан келиб чиқмоқда.\nКластер раҳбари бўлиб ўтаётган ишлардан тушкун аҳволда. «Барчасини тармоққа янгилик яратиш, пахтачиликда ҳосилдорликни ошириш, унга замонавий технологияларни олиб кириш, кўпроқ иш ўрни яратиш учун қилган эдим», — деди у биз билан суҳбатда. Ишлаб чиқариш корхоналари Қарши шаҳрида бўлса ҳам ишчилар ўртасида Қарши туманидан қатнаб ишлаётганлари ҳам бўлган.\nУ банкдан олинган кредитларни ёпиш учун техникаларни сотувга қўйишга мажбур бўлган.\nҲолбуки, Қаршида ип йигирув фабрикаси, ундан чиройли трикотаж маҳсулотлари ишлаб чиқарувчи, бир йил ичида қурилиб ишга туширилган тикувчилик фабрикаси фаолият кўрсатиб турибди.\nКластер ихтиёрида пахта тозалаш заводи, ёғ заводи ҳам бўлиб, ишлашга шай, ўз навбатини кутмоқда.\nУндаги сўнгги русумдаги дастгоҳлар Европадан келтирилган. Тайёр маҳсулотлар хорижга экспорт қилинмоқда. Кластер ўзи пахта етиштириб, фермерлардан пахтани сотиб олганида маҳсулот таннархи арзон бўлган бўлар эди. Президент ташаббуси билан кластер тажрибаси оммалаштирилганидан ҳам кўзланган бош мақсад шу эди. Энди биржа орқали тола сотиб олинса маҳсулотлар нархи ошишига олиб келади.\nХўш, бу машмашалардан ким ютади?\nЭнг қизиғи шундаки, воқеани холислик нуқтайи назаридан ёритишга уринган айрим блогерлар масаланинг моҳиятга тушунмасдан, «кластер монополия ўрнатган», «у мафия», «Тошкентда танкаси бор» деган бўҳтон фикрларни илгари суришмоқда ҳамда кластерга қарши бўлган фермерларнинг фикринигина олиб чиқишмоқда. Ўзингиз ўйланг, «Тошкентда танкаси бор» тадбиркорни маҳаллий раҳбарлар шу аҳволга сола олган бўлишармиди?\nЯна бир жиҳат: кластер билан ишлашга розиман, деган фермерларни Қарши туман ҳокимлиги кластер билан шартнома имзолашга қўймаяпти ва фермерларга кооперация билан мажбурий шартнома имзолатяпти. Бу ҳолатда туманда энди кластер ўрнига кооперация монопол бўлиб қолаверади-ку?\nҲолбуки кўплаб фермерлар вилоят ҳокими З.Мирзаев, туман ҳокимига кластер билан шартнома тузишга рухсат сўраб гуруҳ-гуруҳ бўлиб жамоавий хатлар йўллашмоқда. Уларнинг мурожаатлари ҳануз жавобсиз қолдирилмоқда.\nХўш, бу ҳолатда фермерлар учун энди нима яхши томонга ўзгаради? Кооперацияда замонавий техника ҳам йўқ, ўғит, культивация ва бошқа масалаларда кооперация билан шартнома имзолатилган фермерлар аллақачон муаммоларга дуч келишган.\nБарчасига пахтачилик кластери ғалла ҳосилини йиғиб олиш учун учун пул кўчириб бермагани сабаб бўлмоқда. Буни расмийлар томонидан имзоланган ҳужжатлар ҳам исботлаб турибди. Ҳукуматга эса маълумотларни туман ҳокимлиги тайёрлаб берган.\n25 май куни давом этган суд мажлисида туман ҳокими Мустафоева ҳам буни очиқ бўйнига олмади. «Нима бўлган бўлса ҳам мен ишга келишимдан олдин бўлган», деб таъкидлаган у. Ҳолбуки у 3 март куни ҳокимликка тайинланган ва барча воқеалар шундан кейин бошланган.\nБоз устига, Мустафоева шу йил 10 апрель куни ўз имзоси билан Бош вазир ўринбосари Ўктам Барноев, вилоят ҳокими Зоир Мирзаевга хат йўллаб, «SULTONTEX GROUP» туманда 2020 йил ғалла ҳосили учун азотли минерал ўғит ва кимёвий дори воситалар учун етишмаётган маблағларни қоплаш учун 5 миллиард 636 миллион сўмни ҳамон ўтказмай турганини ёзган.\nАслида гап буёқда. Туман раҳбарлари даладан бошқа ишлари ҳам бисёр бўлган кластер раҳбарини мажлисларга қатнашмагани учун айбдор қилишдан бошқа важ топа олишмаяпти.\nТуман ҳокимлиги фермерларга зуғум ўтказмасдан, уларга ким билан шартнома имзолашни ўз ихтиёрларига қўйиб беришлари керак эмасми аслида? Майли, кластер билан ишлашдан норози фермерлар кооперация билан шартнома имзоласин, кластер билан ишлашга рози бўлиб турганлар эса кластер билан битим тузсин.\nАйнан мана шу ҳолатда сих ҳам куймасди, кабоб ҳам. Шунчалик қийинми шу нарсага қўйиб бериш? Қийин шекилли...


Audi компанияси раҳбарияти кейинги авлоддаги A8 седанининг ўта ҳашаматли узайтирилган версиясини яратиш имкониятини муҳокама қилмоқда. Бу машина Mercedes-Maybach S-Class ва S-Class Pullman лимузинига рақобат ташкил қилиши мумкин. Бу ҳақда немис маркасининг бош муҳандиси Штефан Книршга иқтибос келтирган ҳолда Auto Express хабар бермоқда, дейилади "Кун" нашрида.\n"Ауди"да янги авлоддаги А8 версиясининг миқдорини анча кенгайтириш режалаштирилмоқда. Моделнинг "Майбах" ва "Пульман"га рақобатчи версияларидан ташқари, купе кузовига эга версияси ҳам пайдо бўлиши мумкин.\nБундан ташқари, Книрш кейинги А8 автоном бошқарув тизими билан жиҳозланишини тасдиқлади. Автопилот моделга одам иштирокисиз автотураргоҳда, тирбандлик шароитида ҳаракатланишга ҳамда 60 км/соат тезлик билан мустақил юришга имкон беради.\nКейинги Audi A8 2018 йилгача пайдо бўлиши кутилмоқда. Моделнинг моторлар қаторига аввалгидек W12 двигатели киради, унинг ишчи ҳажми 6,3 литрдан 6,0 литрга камайтирилади. Бунда унинг қуввати 500 от кучидан 585 от кучигача ошади. Моделнинг "қувватланган" версияси 4 литрли 8 цилиндрли двигатель билан жиҳозланиши давом эттирилади, унинг қуввати 520 от кучидан 580 от кучигача оширилади.\n10:59 SIM-картали Huawei Watch 2 кейинги ойда тақдим этилиши мумкин\n23:23 Apple компанияси iPad’нинг арзон вариантини тақдим қилмоқчи


Совуққа аллергиянгиз бўлса... - 26 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Январь » 26 » Совуққа аллергиянгиз бўлса...\nСовуққа аллергиянгиз бўлса...\nҚишнинг совуқ кунларида баъзида юз, қўл, тананинг турли ерларига тошмалар, шишлар чиқади — яъни аллергия пайдо бўлади. Чунки бу вақтда организмдаги иммунитет тизими бироз сустлашади. Аллергия шунингдек, совуқ таом, совуқ ичимликлар ичганда, совуқ сувда чўмилганда юзага келиши мумкин. Тиббиётда бу тошмалар қаварчиқ дейилса, қадимда улар эшакеми деб юритилган. Ана шу мавзуда таҳририятга келиб тушган саволларга жавоб қайтирш мақсадида Республика илмий-ихтисослашган аллергология маркази олий тоифали шифокори,\nАллерголог Қутбиддин Низомовга мурожаат қилдик\nҲаво ҳароратининг пасайиши билан баъзи инсонларда тез-тез акса уриш, лабнинг қуриши, кўкариши, кўзнинг тинмай ёшланиши, тошмалар тошиб қичишиши каби ҳоллар кузатилади. Бу фақат совуқ қотишдан эмас, асабийлашиш, ошқозон-ичакдаги бузилиш ва шу каби жуда кўплаб ҳолатларда юзага келиши мумкин. Бундай инсонлар иссиқ жойга киришлари билан совуқда пайдо бўлган ғайритабиий тошмалар камаяди.\nҚон анализи таҳлил қилинганда, эозинофиллар миқдори шу билан бирга иммуноглобулин Е миқдори қисман ошиши кузатилади.\nСИНАБ КЎРИШ МУМКИН!\nҚўлингизнинг билак қисмига муз бўлакчасини ёки сув солиб музлаткичга қўйилган шиша идишчани қўйиб, 5-10 дақиқа ушлаб туринг. Агар шу вақт давомида билагингизда қаварчиқ пайдо бўлса, қичишиш, қизариш ёки ачишишни сезсангиз, демак сизда совуқдан аллергияга мойиллик бўлиши мумкин.\nАллергиянинг қандай тури бўлишидан қатъи назар, аллергияси бор инсонларга биринчи ўринда асал истеъмол қилиш мумкин эмас. Чунки асал гул чангларини ўзида мужассамлаштиради. Бу эса аллергия қўзғатувчи кучли восита ҳисобланади.\nСпиртли ичимликлар истеъмол қилиш ҳам аллергик ҳолатни кучайтиради.\nАллергия қўзғаган вақтда совуқ сувда чўмилиш тавсия этилмайди. Шунингдек, музқаймоқ, совуқ таом, совуқ ичимликлар, аччиқ, шўр маҳсулотлар, қизил рангли (шотут, помидор, тарвуз, қулупнай, малинали мурабболар, лавлаги) мевалар, рангли ичимликлар, бўёқ қўшилган маҳсулотлар, балиқ ва от гўштидан тайёрланадиган таомларни истеъмол қилмай турганингиз маъқул.\nАсалли, мурабболи чой, ёнғоқ, ерёнғоқ, писта каби қуруқ меваларни истеъмол қилмаслик лозим.\nТурли ўтлардан тайёрланган дамламаларни ичиш аллергик ҳолатни кучайтириши мумкин, чунки уларда аллергик хасталик қўзғатувчи хусусиятлар мавжуд.\nЎзида совуққа аллергия борлигини сезган киши таркибида "В” витамини бўлган кремларни суртиши мумкин эмас. У аллергияга мойилликнинг кучайишига сабаб бўлади.\nСИЗ УЧУН ФОЙДА...\nАгар аллергияга мойиллигингиз борлигини билсангиз, ўзингизни совуқдан сақланг. Совуқ об-ҳавода имкон қадар кўчага чиқмаган маъқул. Хонанинг ҳавосини алмаштириш учун бир кунда бир марта деразаларни очиш лозим.\nБундай вақтда синтетик толали кийимларни кийиш тавсия этилмайди. Пахтадан тикилган либос тананинг "нафас олиши”ни таъминлайди ва иссиқликни бир маромда ушлаб туради.\nЮвинишда атир совун, кир совунлардан эмас, болалар учун мўлжалланган совунлардан фойдаланган маъқул. Уларнинг таркибида аллергияга қарши хусусият мавжуд.\nИмкон қадар кўпроқ суюқлик ичинг. Бунда қайнатилган сув ёки кўк, қора чойдан бошқа суюқликларни ичиш тавсия этилмайди. Ҳидли чойлар асло мумкин эмас. Минерал ва рангсиз сувларни ичган мақсадга мувофиқ.\nПарҳез сақланг. Мол гўштидан тайёрланган қайнатма шўрва сиз учун айни муддао.\nШирқовоқ, димлама қовоқ ҳам жуда фойдали.\nАллергия қайтгач, кундаликда тайёрланадиган ҳар қандай таомни меъёрида ейиш мумкин. Аллергиянинг ҳар қандай кўринишида ўзингизча бирор бир дори воситасини ичишга шошилманг. Шунингдек аллергияга мойиллиги бўлган инсонларга "Аналгин”, "Аспирин”, "Цитрамон”, "Тримол”, "Баралгин”, "Пенцилин” гуруҳи антибиотиклари, Сульфаниламид препаратлари ("Бисептол”, "Тисептол”, "Грасептол”, "Бактериум” суспензияси ва бошқалар), "В” витамини мумкин эмас. Ушбу дори воситалари шифокор тавсиясисиз қабул қилинса, аллергиянинг ўта хавфли турлари юзага келиши мумкин. Имкон қадар аллерголог мутахассисга мурожаат қилиб, унинг маслаҳатлари асосида даволанинг. Ушбу дориларни ўз билганча қабул қилиш, дори истеъмолидан юзага келувчи иккиламчи оғир аллергик (Токсикодермия, Квинке шишлари ва ҳатто Анафилактик шок сингари) хасталиклар юзага келиши мумкин.\nКатегория: Foydali maslahatlar / Полезны советы | Просмотров: 248 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


ЛОР касалликлари: диагностика, муолажа ва ҳамкорлик\nЮқори нафас йўллари, қулоқ, бурун хасталикларига эрта ташхис қўйишда энг замонавий усуллардан, даволашда микрохирургиянинг сўнгги ютуқларидан изчил фойдаланиш оториноларингологлар олдидаги муҳим вазифалардан саналади. Вилоят марказидаги "Гранд Бухоро" меҳмонхонасида "Оториноларингология¬да замонавий илмий-амалий технологиялар" мавзусида ўтказилган республика конференциясида айни шу масалалар диққат марказида турди.\nМазкур анжуман республика Соғлиқни сақлаш вазирлиги, Ўзбекистон оториноларингологлар ассоциа¬цияси, вилоят ҳокимлиги соғ¬лиқни сақлаш бошқармаси ҳамда Абу Али ибн Сино номидаги Бухоро давлат тиббиёт институтининг ўзаро ҳамкорлигида ташкил этилди. Тадбир Ўзбекистон Республикасида хизмат кўр¬сат¬ган фан арбоби, улуғ ҳаким номи билан аталувчи ўқув даргоҳининг биринчи ректори, академик Акрам Мўминов таваллудининг 80 йиллигига бағишланди. Ун¬да мамлакатимиз, шунингдек, қатор хорижий давлатларнинг нуфузли илмий марказларидан келган мутахассислар, соҳа вакиллари, профессор-ўқитувчилар, талабалар иштирок этишди.\nКонференцияда сўзга чиққан Ўзбекистон оториноларингологлар ассоциацияси раиси Холида Шайхова ЛОР касалликларининг самарали диагностикаси ҳам¬да муолажаси бўйича ҳамкорликнинг истиқболлари хусусида тўхталди.\nИлмий-амалий анжуманда Тошкент педиатрия ва врачлар малакасини ошириш институтлари профессорлари Х. Карабаев ва С.Ари¬фовлар болалар оториноларингологиясининг бош йўналишлари ҳамда эшитишнинг чегаравий бузилишида клиник-аудиологик баҳолаш мавзуларида маъруза қи¬лишди. Самар¬қанд тиббиёт институти вакили М. Нас¬риддинова эса ўз чиқишида бурун соҳасида марказий ва периферик вестибуляр бузилишларни қиёслаш ташхисининг алгоритми борасидаги тажрибаларни сўзлаб берди.\nБундан ташқари, конференция доирасида "Сochlear" фирмасининг сателлит симпозиуми ўтиб, унда компания маҳсулотлари намойиш қилинди. Симпозиумда "Сochlear" вакили, швейца¬риялик мутахассис Давид Профета, Россия аудиология ва эшитишни протезлаш илмий-амалий маркази ходими В. Бахшинян ҳамда бош¬қалар сўзга чиқишди.\nШунингдек, вилоят кўп тармоқли тиббиёт марказида бурун жарроҳлиги бўйича маҳорат дарслари ҳам ўтказилди.\n:: орқага № 48, 10.06.2017


Сурхондарёдаги кўприк қурилиши маблағ етишмовчилиги сабаб тўхтаб қолгани маълум қилинди\n16:48 / 29.06.2021\nЖорий йил 28 июнь куни Сурхондарё | Kun.uz Телеграм каналида «Шерободда қурилиши тугалланмаган кўприк сабаб аҳоли дарёдан кечиб ўтмоқда» сарлавҳаси билан танқидий видеолавҳа эълон қилинган эди. Туман ҳокимлиги мазкур видеолавҳа бўйича муносабат билдирди. Унда ёзилишича, кўприк қурилишининг охирига етмаганига маблағ етишмовчилиги сабаб бўлган.\nТуман ҳокимлиги саноатни ривожлантириш, капитал қурилиш, коммуникациялар ва коммунал хўжалик мажмуаси берган маълумотга кўра, Шеробод дарёси Қишлоқбозор ва Чуқуркўл маҳаллаларини боғлайдиган кўприк бир неча йиллар аввал кучли сел оқибатида яроқсиз ҳолга келган. Кўприкни маҳаллий бюджет маблағлари ҳисобидан таъмирлаш ишлари режа қилинган ва 2020 йил 19 февраль куни «Хўшбоқ Али Ангор» МЧЖ томонидан қурилиш ишлари бошланган.\nҚайд этилишича, кўприкни таъмирлаш ишлари учун жами 4 миллиард сўм маблағ сарфланиши кўзда тутилган. Ҳозирги кунгача кўприкда 70 фоиз, жами лойиҳа қийматидан 2 миллиард 900 миллион сўмлик ишлар бажарилган. Қурувчи ташкилотга маҳаллий бюджетдан 1 миллиард 700 миллион сўм маблағ ўтказиб берилган.\nТаъкидланишича, маҳаллий бюджетда ортиқча маблағлар йўқлиги сабабли қурилиш ишлари вақтинча тўхтаб қолган. Ҳозирда Сурхондарё вилоят маҳаллий бюджетидан яна 370 миллион сўм пул маблағи ажратилган. Қурилиш ташкилоти томонидан ишларини давом эттириш учун Тошкент шаҳрига тегишли материалларга буюртмалар берилган ҳамда қурилиш-монтаж ишлари бошланмоқда. Қурилиш ишларини якунлаш учун яна 1 миллиард 930 миллион сўм маблағ зарур бўлади.\nP.S. Демак, яна қарийб 2 миллиард пул топилмаса, Шерободдаги кўприкнинг битиши ортга сурилаверади.\nАмстердамда 3D-принтерда тайёрланган кўприк фойдаланишга топширилди


Еган, ичганларимизнинг савобини ўтганлар руҳига бағишлаш мумкин-ми? – Alhidoya.uz\nЕган, ичганларимизнинг савобини ўтганлар руҳига бағишлаш мумкин-ми?\n— Кўпинча овқатлангандан сўнг “едик, ичдик, савобларини ўтганлар руҳига бағишладик”, деб дуо қилинади. Инсон овқат тановул қилса ҳам савоб бўладими, бунинг ҳикмати нимада? Аслида дастурхонга нима деб дуо қилиш керак?\n— Қилинган барча яхшиликнинг савобини ўтганларга бағишлаш жоиз. Шунингдек, таом бериш каби яхшиликлардан ҳосил бўлган савобни бағишлаш шариатимизда бор. Таомдан кейин Расулуллоҳ соллаллоҳу алайҳи васаллам қуйидагича дуо қилар эдилар. Шуниси суннат.\nАбу Умома розияллоҳу анҳудан ривоят қилинади: “Қачон дастурхонлари йиғиштирилса, Набий соллаллоҳу алайҳи васаллам: “Аллоҳга кўп, пок, муборак ҳамд бўлсин. Ундан ўзга кифоячи йўқ. У тарк қилинган ҳам эмас. Ундан беҳожат ҳам бўлинмас. Роббимиз”, дер эдилар” (Бешовларидан фақат Имом Муслим ривоят қилмаган).\nИмом Бухорийнинг ривоятида: “Бизга кифоя қилган ва бизни қондирган, Ундан ўзга кифоячи йўқ ва инкор ҳам қилинмаган Аллоҳга ҳамд бўлсин”, дейилган.\n“Сунан” соҳибларининг ривоятида: “Набий соллаллоҳу алайҳи васаллам қачон таомларидан фориғ бўлсалар: “Бизни едирган, ичирган ва мусулмонлардан қилган Аллоҳга ҳамд бўлсин”, дер эдилар”, дейилган.\nМуъоз ибн Анас розияллоҳу анҳудан ривоят қилинади: “Набий соллаллоҳу алайҳи васаллам: “Ким таом еса-ю, кейин: “Шуни менинг куч-қувватимсиз менга таом қилиб, ризқ қилиб берган Аллоҳга ҳамд бўлсин” деса, унинг аввалги гуноҳлари мағфират қилингай”, дедилар” (“Ҳадис ва Ҳаёт” китобидан). Валлоҳу аълам!\nКалит сўзлар: дуоруҳ\nИмомга қанча яқин турилса, шунча савоби кўп бўлади-ми?\nИмом Моликнинг тақволари


«Бир киши Набий соллаллоҳу алайҳи васалламнинг ҳузурларига келиб «Эй Аллоҳнинг Расули, мени шундай амалга йўллангки, уни қилсам, Аллоҳ ҳам, одамлар ҳам мени яхши кўришсин», деди.\n«Расулуллоҳ соллаллоҳу алайҳи васаллам менга: «Эй Абу Зарр, молнинг кўплигини бойлик деб ўйлайсанми?» дедилар.\n«Халилим соллаллоҳу алайҳи васаллам менга етти нарсани тавсия қилдилар: мискинларни яхши кўриш ва уларга яқин бўлиш;\nИрбоз ибн Сория розияллоҳу анҳудан ривоят қилинади: «Бир куни Бомдод намозидан сўнг Расулуллоҳ соллаллоҳу алайҳи васаллам бизга ўта балоғатли ваъз қилдилар. Ундан (таъсирланиб) кўзлар ёш тўкди, қалблар титроққа тушди.\nНабий соллаллоҳу алайхи вассалам: “Дуо ибодатнинг илигидир” деганлар (Термизий).


Туғуруқ кўнгилдагидек кечиши учун… | DNK.UZ\nТуғуруқ вақтидаги жароҳатларга нималар киради?\nЮмшоқ тўқималарнинг юза жароҳатлари\nОддий қилиб айтганда бу — шилиниш, тананинг унчалик катта бўлмаган соҳасида қон қуйилиши… Улар гўдакнинг туғуруқ йўллари бўйлаб ҳаракатланиши оқибатида ёки қандайдир тиббий аралашув натижасида юзага келади. Бундай зарарланишлар маҳаллий даволашни талаб этади ва 7-14 кун давомида ўтиб кетади.\nГематома (ғурра)лар, микроаденомалар\nБаъзида нафақат тери, шунингдек, бирмунча чуқур тўқималар, масалан, тери ости ёғ тўқималари ҳам таъсирланади. Бундай вазиятда сийпалаб кўрилганда чақалоқда майда тугунчаларни сезиш мумкин. Гематома пайдо бўлиши мумкин бўлган мушаклар ҳам бундан азият чекди. Бу боланинг боши муайян томонга қайрилиши оқибатидаги (айниқса ҳаётининг дастлабки 2 ҳафтасида) патологиядир.\nБунда ҳомила туғуруқ йўллари бўйлаб олдинга ҳаракатланганда бошининг, юмшоқ тўқималарнинг шишганлиги назарда тутилади. Туғуруқ шиши янги туғилган гўдакда сарғайманинг давомли кечишига сабаб бўлиши мумкин. Одатда бир неча кун ичида ўзи сўрилиб кетади. Камдан-кам ҳолларда суяк синиши, дарз кетиши ҳоллари юз бериши мумкин. Бундай вазиятларда шиш ўлчами катта бўлади ва узоқроқ вақт сақланиб туради, мураккаб муолажаларни талаб этади. Бундай муаммоларга наслий қон касалликлари сабаб бўлиши мумкин. Шунингдек, ҳомила ўлчами йирик, аёл чаноғи тор бўлганда, муддатдан олдин сув кетиб, ҳомила сувсиз қолганда ҳам туғуруқ шиши кузатилади.\nШифокорларнинг ҳомила қандай жойлашганига катта эътибор қаратиши бежизга эмас. Агар ҳомила туғилиш олдидан олдинга оёқ томони билан ҳаракатланса, жароҳатланиш хавфи юқори бўлади. Ҳомиланинг айнан шундай жойлашиши туфайли (албатта бошқа омиллар ҳам инобатга олинган ҳолда) туғуруқ кесарча кесиш йўли билан амалга оширилади.\nЎҚИНГ: Чақалоқ дунёга келиши учун нима қилиш лозим?\nКичкинтойни туғуруқ вақтидаги жароҳатлардан асраш қоидалари:\nИмкон қадар тезроқ аёллар маслаҳатхонасидан рўйхатдан ўтинг.\nСоғлом турмуш тарзи кечиринг, зарарли одатларни тарк этинг.\nИнфекцияларни эрта босқичларда аниқлашга эътиборсизлик қилманг.\nШифокор тавсияларига қатъий амал қилинг.\nОилада ижобий руҳий муҳит ҳукм суришига эришинг.\nТуғуруқни уйда эмас, албатта шифокорлар назорати остида амалга оширинг.\nҲаммаси ўзингизга боғлиқ!\nКўпинча танишлардан, дугоналардан, қўшнилардан туғуруқ ҳақида ваҳимали гапларни эшитиб, бўлажак оналар яқинлашиб қолган туғуруқдан қўрқувга тушишади. Лекин ёмон хаёлларга бориш керак эмас. Ахир бу аёл фаоллик билан иштирок этиши керак бўлган физиологик жараён. Асосийси, бўлажак она дунё юзини кўриш арафасида турган мурғаккина дилбандига ёрдам бериши кераклигини англаши керак. Туғуруқ қандай ўтиши кўп жиҳатдан бўлажак онанинг ўзига ҳам боғлиқ. Унутманг, туғуруқ пайтида ҳар доим ҳам бола жароҳатланавермайди. Яхши ният қилинг, насиб этса, сизнинг фарзандингиз соғ-омон туғилади!\nЭнг асосийси, шифокор фикрига қулоқ тутинг. Шифокорлар ҳамиша ҳомила боши ва она чаноғи ўлчамлари бир-бирига мос келиш-келмаслигини, туғилажак бола қай ҳолатда ётганини инобатга олишади. Бу каби омиллар бўлажак она ҳомиладорлик даврида назоратда бўлганда баҳоланади. Шунинг учун у аёллар маслаҳатхонасида қанча эрта рўйхатга олинса, шунча яхши. Туғуруқ вақтида аёл ва туғилажак боланинг умумий аҳволи қай даражадалиги жуда муҳим. Хуллас, ҳаммаси ўзингизга боғлиқ. Ҳомиладорлик даврини асаббузарликларсиз, кўнгилдагидек ўтказишга ҳаракат қилинг, тоза ҳавода кўпроқ сайр қилинг (бу гўдакда кислород етишмовчилигининг олдини олишнинг энг яхши чораси). Шунда орзиқиб кутган фарзандингиз соғ-омон дунё юзини кўради!\nБош саҳифа » Shifokor maslahati » Туғуруқ кўнгилдагидек кечиши учун…\nЯқин қариндошлар ўртасидаги никоҳида ирсий касалликлар кузатиладими?\nПрезерватив — контрасептик восита\nАёллар учун: Овуляция кунлари


Коронавирус юқтиришда шубҳа бўлса, қаерга мурожаат қилиш керак?\n13:13 14.07.2020 (Янгиланган 13:16 14.07.2020)\nКоронавирусга қарши кураш штаби аъзоси Ҳабибулла Оқилов Коронавирус юқтиришда шубҳа бўлса оилавий поликлиникаларга мурожаат қилиш кераклигини айтиб ўтди.\nТОШКЕНТ, 14 июл - Sputnik. Коронавирус юқтирганликда шубҳа бўлса қаерга мурожаат қилиш керак? Ушбу саволга бугун 14 июл куни АОКАда бўлиб ўтган брифингда Коронавирусга қарши кураш штаби аъзоси Ҳабибулла Оқилов жавоб берди.\nСавол: Коронавирус юқтирганликда шубҳа бўлса, қаерга мурожаат қилиш керак? Тез ёрдамга қўнғироқ қилсак СЭСга, СЭСдагилар оилавий поликлиникага мурожаат қилинг, дейди. Ҳеч қайси тайинли маслаҳат бермайди?\nҲозирги кунда ҳудудидан қатъий назар барча оилавий поликлиникаларда (жумладан, Тошкент шаҳридаги 64 та поликлиникада) мобил тезкор эпидемиологик бригадалар ташкил қилинди. Улар таркибида инфекционист, эпидемиолог ва умумий амалиёт шифокори мавжуд бўлиб, улар жойларда вазиятни ўрганишади ва уй шароитида ёки касалхонада даволаниш бўйича қарор қабул қилиш ҳуқуқига эга, деди шифокор.\nУндан ташқари, Оқилов фуқароларни касаллик аломатлари бўлмаганда, ўзини тинчлантириш учун тест таҳлили топширишга ҳаракат қилмасликка чақирди. Таҳлиллар фақат аниқ кўрсатма бўлганда қабул қилинади, деди шифокор.\nШунингдек, Оқилов хусусий тиббиёт клиникаларда коронавирусга тест олинишини тақиқлаш борасида ҳеч қандай кўрсатма йўқлигини ва Соғлиқни сақлаш вазирлигининг расмий сайтида тест топшириш мумкин бўлган лабораториялар рўйхати эълон қилинганини айитб ўтди.


Ичи ғовак хирмонлар\nЎзбекистонлик фермерлар¸ қўшиб ëзишнинг пахта қабул қилиб олиш пунктларидан бошланишини айтадилар.\nЎзбекистонда 3 миллион 400 минг тоннадан зиёд пахта терилиб¸ республика режасининг бажарилгани эълон қилинди. Аммо "пахтакор фермер"лар бу рақамларнинг "анъанавий" қўшиб ёзиш маҳсули эканини айтмоқдалар.\nЎзбекистон президенти ўтган ҳафтада ўзбекистонлик деҳқонларни 3 миллион 400 тонналик пахта хирмони бунёд этилганлиги билан табриклади. Табрикда айтилишича, бу ғалаба авваламбор заҳматкаш, кўпни кўрган деҳқон ва фермерларнинг, барча қишлоқ хўжалиги меҳнаткашларининг азму шижоати ва фидокорона меҳнати натижасидир.\nСурхондарёлик фермер Мажид Абдурайимовнинг айтишича, президент мақтаган улкан хирмонлар замирида хурсандчилик эмас, балки деҳқонларнинг дарду аламлари ётибди. Бу фермер¸ 3¸5 миллионга яқин дейилаëтган бу дабдабали рақамларга ишонмаслигини айтади.\n- Қўшиб ëзишдан ҳаммаси. Кейин охирида 200 киши қамалади. Ҳар бир вилоятдан 200 киши қамалади. Олдин планни бажар дейди. Сохта қоғозларни тўлдиради¸ бошқа қилади¸ планни бажаради. Планни бажаргандан кейин бошқа органлар булар билан шуғуллана бошлайди. Оқибатда кўринадики¸ булар қўшиб ëзган. Кейин бир қамалганда 200 киши қамалади. Спектакл ҳар йил шундай ўйналади. Бу сохтакорлик ҳеч қолмади. Совет даврида ҳам сохтакорлик эди¸ ҳозир ҳам давом этаяпти. Бу қолмайди. Бундан кейинги авлодда ҳам шундай бўлади¸ дейди Мажид Абдурайимов.\nЎз исмини билдиришни истамаган жиззахлик фермернинг айтишича, ҳозир қўшиб ёзишсиз пахта режасини бажариш жуда мушкул:\n- Қўшиб ëзишлар кўп¸ сероб¸ бемалол. Қўшиб ëзиб ëтибди. 10 ноябргача мажбур¸ йўқ пахтани териб чиқасан деяпти. “Лалми ерларга экилиб¸ қуриб кетган пахтанинг ўрнига ҳам пахта топиб қўясан. Сотиб олиб бўлса ҳам бажарасан” деяпти. Мажбур деяпти. “Бажармайдиган бўлсанг ва агар ўз хоҳишинг билан ерингни тендерга бермайдиган бўлсанг¸ селитра-пелитра¸ нефтга олинган қарз кредитларингни мажбурлаб тўлаттирадиган қиламиз” деяпти.\nОзодлик: Пахта бўлмаса¸ қаердан сотиб олиб бажаради?\n- Пунктдан олади. Тоннаси 200-230 минг.\nОзодлик: Улар қаердан олади пахтани?\n- ПКга ëзиб бераверади. Текшир-текшир қилиб¸ республика СНБлари текширган пайтда “Ҳақиқатан ҳам сотиб олган. Бизга тонна керак. Фермеримиз ëпилиб кетмаслиги учун ëзиб бер¸ деб илтимос қилгани учун ëзиб берганмиз” деб туриб олади. “Сотмаганмиз. Фақат илтимосига¸ янаги йилга бажариб бераман деганига ëзиб берганмиз” деб қасамхўрлик қилиб¸ қасамига таяниб тураверади. Шу билан фермерни текшир-текшир қилгунча пахта пишади. Кейин заводдан бир-иккитаси қамалиб ўтираверади.\nОзодлик: Мана пахта қабул қилиш пунктлари агар юқорига рапорт берадиган бўлса¸ “Хирмонга шунча тонна пахта кирди” дейди¸ лекин кирмаган бўлади-а?\n- Кирмаган бўлади. Масалан¸ тўртинчи-бешинчи сортга пахта олиб бораяпмизку биз. Ўша олиб борган пахтангизнинг бир тоннасидан 200 килоси чаноққа чиқиб кетадиган бўлса¸ 800 кило пахта ëзилиши керак бўлади. Булар ундай қилмаяпти. Булар бир тонна пахта олиб борадиган бўлсангиз¸ 500 кило пахта ëзаяптида¸ сотилган пахтанинг 300 килоси бошқа бир одамнинг номига ëзилиб кетаяпти. Шу билан бу ëқда соф пахта олиб борган одам куйиб қолаяпти. 500 кило қолар экан¸ деб ахмоқ бўлиб қайтиб келаяпти¸ дейди фермер.\nУнинг айтишича, фермер гарчи пахта қабул қилиш пунктлари билан ихтиёрий шартнома тузган бўлсада, лекин у режани бажаришга мажбур. Шунинг учун у агар режани эплолмай қолса пахтани сотиб олади ва пахта қабул қилиш пунктида қўшиб ёзишлар бошланади.\nЖиззахлик бошқа бир фермер эса атрофдаги фермерларнинг ҳозирги аҳволини кўриб, вилоят ва республикада пахта тайёрлаш шартномаси бажарилганлигига ҳайрон қолганини гапиради:\n- Менинг ҳам ақлим етмай қолди ака. Жиззах вилояти тўлгани билан фермерлар 30-40¸ ошиб борса 60 фоиз бўлаяпти. Лекин вилоят тўлиб кетаяпти. Менинг ҳам ақлим етмади шунга. Ҳайрон бўлаяпманда. Қаранг¸ 60 фоиз бўлган тақдирда ҳам вилоят у даражага етмаслиги керакда. Қандай қилиб вилоят бажариши мумкин? Олди фермерларимиз 70 фоиз бўлди¸ дейлик. Неча фоизи бажарган? Бажарган бўлса¸ 20 фоизи бажаргандир. Шунинг ҳисобига тўлдирдик деяëтган бўлмаса¸ дейди бу фермер.\nБу фермер ҳам пахта қабул қилиш пунктлари фақат ҳокимнинг буйруғига кўра иш кўришини, ҳоким истаган пайтда режалар бажарилиши мумкинлиги ҳақида гапирар экан, пахта қабул пунктларида фермерларнинг меҳнати қандай қилиб бошқаларнинг чўнтагига оқиб кетаётганини шундай тасвирлайди:\n- Бир ëмғир ëғмасидан олдинги пахтани завод бешинчи сортга олаяпти. У ўзини ўзи қопламаяпти. Мисол учун¸ сизнинг пахтангиз иккинчи сорт ва 500 мингга олиши керак. Улар бешинчи сортга олаяпти ва 120-130 минг сўм бераяпти. Терим пули¸ харажатингиз билан умуман счëтингизга пул келиб тушмаяпти ва қарздорлик бўлиб қолаяпти.\nОзодлик: Бу йил пахтани ëмғир ëғмасидан олдин бешинчи сортга олдими?\n- Шундай. Пахта ҳар хил бўладику. Бировники яхши¸ бировники ëмон. Ҳамманикини бир текисда қабул қилаяпти. Лаборантга 30-40 минг пора берса¸ сал ошириб¸ тўртинчи сортга ëзаяпти. Лекин умуман текшириш йўқда. Хуллас у ерда лаборантларники ҳисоб. Фермер у ерда ҳеч ким эмас¸ дейди бу фермер.\nУнинг сўзларига кўра, ҳозир Ўзбекистон қишлоқ хўжалигида қўшиб ёзиш табиий бир ҳол бўлиб қолди.\n- Бу табиий ҳолку. Тарозидан уриш¸ бошқа қилиш табиий ҳол. Ғаллада ҳам¸ пахтада ҳам бўлади. Қўл билан ушлай олмайсизку¸ мисол учун тортиб борамиз¸ у бўлади. Ғаллада ҳам бўлди. Олдимизда тарозида тоннасидан 200 кило уриб қолди¸ ҳеч нарса дея олмадик. Ҳар тоннасидан 200 килодан қайтариб ташлади. ИИБ га ариза берган эдик¸ ҳеч ким текширмади. Шундай бўлгандан кейин додимизни кимга айтамиз¸ дейди бу фермер.\nОзодлик суҳбатлашган бу фермерлардан фарқли фарғоналик фермер Барчиной опанинг айтишича, бу йил пахта яхши бўлган ва вилоятдаги аксарият фермерлар пахта сотиш шартномаларини ортиғи билан бажарганлар.\n- Бизнинг ҳудудда пахтанинг кўп қисмини биринчи сортга топширишди. Нимага деганда дефоляция қилинди. Шундан кейин пахтанинг ҳаммаси очилди. Очилгандан кейин пахтани отряд усули билан теришди. Отрядлар тузишди. Ўша отрядлар¸ масалан¸ битта фермернинг ҳамма пахтасини бир кунда териб чиқиб кетди. Жуда узоқ кетса¸ икки кун теришди. Ўша пахталарнинг ҳаммаси биринчи сортга олинди¸ дейди фарғоналик фермер Барчиной опа.


Яҳудийлик, Сионизм ва Ислом. – Самарқанд – Ер юзининг сайқалидир…\n02/08/2019 15/12/2019 admin\nЯҳудийлик, Сионизм ва Ислом. Муаллиф: Ж.Аҳмад Оқишиқ, фан доктори.\nТаржимон: Аизика-математика фанлари номзоди, профессор Алибой Йўляхши.\nТаржимон: Биз одатда ўзимизни динлар ҳақида у-бу нарсалар ёки ҳамма нарсаларни билади-гандек ҳис этамиз. Аслида эса, дин ва динлар ҳақида кўп нарсаларни ёки ҳеч нарсани билмас-лигимизни ўйлаб ҳам кўрмаймиз. Ҳақиқатида тарихга бир назар солсангиз, башарнинг маданий шаклланишида динлардан бошқа ҳеч ҳол-ҳолат айтарлик бир ибратли из қолдира олмаганлигига гувоҳ бўласиз. Масалан, кунимизда жуда кўп ўртага чиқиб турган яҳудийлик, сионизм, ислом ва ислом исми билан номланган бошқа хил кўпгина атамаларга дуч келамиз. Аммо улар нега бугун замонимизнинг кун тартибидан тушмаётганликлари ҳақида ўйлайдиганларимиз жуда озчиликни ташкил қилади.\nМавзусига тил теккизилаётган масала ҳақида туркияли дин қардошимиз фан доктори Ж. Аҳмад Оқишиқ, “Яҳудийлик, Сионизм ва Ислом” номли мақоласини Туркияда нашр қилинаётган “Turkiye” (6.07.2019) газетасида эълон қилди. Унинг инсонлар, жумладан ўзбек тилида ўқий оладиган кишилар учун ҳам аҳамиятли бўлишини ҳисобга олиб, мақолани ўзбек тилига ағдаришни ва имконимиз бўлган матбуот органларида нашр этишни лозим топдик.\nТаржима қуйида келтирилади. Марҳамат, уни ўқинг!\nСионизм, қисқа қилиб таърифланганда, бу ирқий асосга таянадиган яҳудий миллатчилигидир. Яҳудийлар тарихида бугунги каби тушуниладиган Сионизм бўлмаганлиги сингари, ҳар бир яҳудий ҳам сионист эмасдир, албатта. Ҳатто Исроил давлатини рад қиладиган Ортодокс яҳудийлар ҳам бор. Улар ўзларининг икки минг йилга яқин замон муқаддам муқаддас тупроқлардан сургун этилганликларини Илоҳий бир тартиб(ёзи)нинг бир парчаси бўлганлигига ва Яҳудий давлатини оддий кишилар эмас, балки шахсан Масиҳнинг Ўзи туза олишига инонадилар.\nҲазрати Иброҳимнинг Исмоил ва Исҳоқ исмли иккита ўғиллари бўлганди. Кейинроқ уларга пайғамбарлик берилди. Ҳазрати Исмоил Ҳижоздаги арабларнинг , ҳазрати Исҳоқ эса Ибронийларнинг Фаластин ва унинг атрофида яшашадиган ва Самий қавмларидан бири бўлишган яҳудийларнинг аждоди бўлиб қолди.\nОнаси Саро бўлган ҳазрати Исҳоқнинг Айс ва Яқуб исмида иккита ўғиллари дунёга келди. Яқубнинг бошқа бир исми ёки лақоби Исроил эди.\nСўнгра пайғамбарликка эришган Яқубнинг 12 дона авлоди неваралари Баний Исроил(Исроил ўғиллари) деб аталадиган бўлди. Баний Исроил пайғамбариларидан баъзилари: Юсуф, Мусо, (унинг қардоши) Ҳорун, Юшо, Довуд, (унинг ўғли) Сулаймон, Иляс, Алясо, Юнус, Зулкифи, Даниёл, Закария, (унинг ўғли) Яҳё ва Исо алайҳумус-саломдир.\nСулаймон пайғамбардан сўнгра яҳудийлар иккига бўлинишдилар. Уларнинг бири Яҳудо далатини, бошқаси эса Исроил давлатини қурди.\nЯҳудий дини фақат бир пайғамбарнинг дини бўлмай, балки бир неча пайғамбарлар билдиришган бир диндир. Шунингдек, ҳазрати Мусога туширилган “Мусовийлик”, одатда Яҳудийлик билан тенг қабул этилгандир.\nИнонч-инониш. Яҳудийликда ҳам якка Аллоҳ ўз-ўзидан бор каби инонч-ишониш мавжуд бўлиб, У туғилмаган ва туғдирмас, деб қабул қилинади. У ҳамма нарсани кўради ва билади. Бағишлаш ёки жазолаш фақат Унинг ирода ва қудратидадир.\nИбодат ва муқаддаслик.\nЯҳудий динига кўра, яҳудий бўлмаган миллатларнинг барчаси бутпараст(Бутга сиғинувчи)лар ҳисобланадилар. Шунинг учун яҳудийлар улардан узоқда туришлари ва бегоналар билан мумкин бўлганича алоқаларни узишлари лозимдир. Яҳудийларнинг қонли ва қонсиз қурбонликлар қилишлари керакдир. хомирсиз исми берилган ноннинг бири тури ҳам даврлар ичида қурбонлик ҳисобига ўтди ва уларни тарқатиш қонсиз қурбонлик қилиш ҳисобланди.\nҚисқаси, яҳудийликда ҳам қаршиликли қасос бордир. Ўғил болалар, хахам(Яҳудий дин одами) тарафидан суннат қилинадилар.\nГўшти ейиладиган ҳайвонлар сўйилиш йўли билан ейилади. Бошқа шаклда ўлдирилган ҳайвонлар гўшти ейилмайди. Чўчқа гўшти ейиш ҳаромдир. Уларнинг ибодатлари бир неча усулларга боғлидир. Уларда шанба куни муқаддас кун ҳисобланади. Бу куни яҳудийлар ишга чиқмайдилар ва оташ ёқмайдилар.\nУларнинг диний асосларини қисқача хулосалайдиган бўлсак, уларни тубандаги тартибда кўрсатиш мумкиндар:\n* Намоз, кунда уч марта ўқилади: бомдод, пешин ва шом каби намозлар.\n* Рўза, шомдан келгуси шомгача тутилади.\n* Баъзи кун муқаддас қабул қилиниб, улар байрамлар каби қутланади.\n* Шанба куни сиғиниш кунидир.\nЯҳудийлар юқорида тартиби келтирилган ибодатларидан олдин ювниб тозаланадилар. Уларнинг қиблалари Қудусдир. Дуо ва Таврот ўқийдилар. Улар ҳам ибодатларини жамоат шаклида қиладилар. Аллоҳу таолонинг ҳузурида олдинга эгилиб рукуда бўладилар. Уларнинг ибодат қиладиган жойларини синагог ва ҳавра деб атайдилар.\nЯҳудийларнингахлоқ асослари, ўнта муқаддас амрлардан иборатдир. Яҳудийликка амал қиладиган кишиларнинг бу ўн амрни ҳарфи ҳарфига уйгун бажаришлари зарурдир. Уларга кўра, одамзотининг бадани ва руҳи алоҳида-алоҳида мавжуд ҳисобланади. Руҳнинг ўлмаслигига ва иккинчи оламдаги ҳаётга инонишлари керакдир. Ўша ўн амрлар эса, мана шулардир:\nИсроил ўғилларининг Аллоҳи яккадир ва уларнинг бошқа илоҳлари бўлмайди.\nЯҳудийлар кўкларда, ерда ва ер остида ҳеч бир нарсанинг бутини ясамайдилар ва уларга сиғинишмайдилар.\nАлоҳнинг исми беҳуда, яъни унинг исми тилга олиниши уйғун бўлмаган жойларда хотирланмайди.\nҲафтанинг олти кунида меҳнат қилиб, Шанба куни дам олинади.\nОта-онага итоат қилинади ва улар иззат ҳурматда бўладилар.\nҚўшнилар ҳақида ёлғон гувоҳликда бўлинмайди.\nҚўшнисининг хотинига, уйига, экин даласига, қулига, чўрисига ҳўкузига ва умуман ҳеч бир нарсасига зарар берилмайди.\nТаврот, ҳазрати Мусога туширилган бир илоҳий китобдир. Барча мусулмонлар, ҳазрати Мусонинг Аллоҳ томонидан юборилган пайғамбарлигига а унга туширилган Тавротнинг ҳақиқат эканлигига ишонадилар, иймон келтирадилар. Бироқ Қуръон карим келганидан сўнгра Таротнинг ҳам, Инжилнинг ҳам ҳукмлари амал қилишдан чиқарилгандир. Шунга қарамасдан бугунги яҳудийлар, “биз, пайғамбаримиз Мусо келтирган динга ишонамиз ва унга кўра ибодат қилаяпмиз” десалар бундай иймон ва ибодатлар асло улардан қабул қилинмайди. Чунки улар у инонишган Аллоҳни ва иймонни ўзгартирганларини эълон қилишгандилар. Масалан, Қуръони карим ояти каримасида, “Кимда-ким Исломдан ўзга дин истаса, бас (унинг ”динини” Аллоҳ ҳузурида) ҳаргиз қабул қилинмайди ва у охиратда зиён кўргувчилардир,” дея марҳамт қилинади(Ол-и имрон, 85).\nҲазрати Мусодан сўнгра Баний Исроил, Фаластинда вақт бевақт истилоларга учраб туради. Бундай истилолардан энг даҳшатлиси, 70 йил давом қилган Бобил асоратидир. Ўша даҳшатлар замонида Таврот нусхалари ёқилиб йўқ этилгандир. Оқибатда хотираларда қолган таврот ривоятлар асосида тўпланади ва унинг ҳукмлари янгидан йўлга қўйилган ҳисобланади. Бироқ ўша тўпланишлар вақтида Таврот сезиларли ўзгаришлар билан тикланган бўлади.\nЯҳудий мазҳаблари орасида Шўмнўрим ёки Шомарим номли мазҳаб бордир. Бироқ бу бир мазҳаб бўлишдан ташқари, мустақил бир дин моҳиятини олгандир.\nУмуман Яҳудий мазҳаблари, Муҳофазакор, Ортодокс ва Ислоҳотчи каби уч гуруҳни ташкил этадилар.\nКитоб-и Муқаддаснинг Аҳди Отиқ(Ҳазрати Исодан авалги Яҳудий пайғамбарлари китобларининг умумий исми) қисмида Қудус шаҳри Ҳазрати Довуд тарафидан фатҳ этилиб давлатнинг маркази(пайтахти) этилганганлиги ва унга Сион исми берилганлиги билдирилади. Демак Сион, сўз-термин ўлароқ Қудус шаҳрининг Ҳазрати Довуд замонидаги исмидир. Замонлар ўтиши давомида бу сўзнинг маъноси кенгишлатилиб, бутун исроил тупроқлари(Арз-и Мавъуд)ни ичига олган бир шаклга келгандир.\nАрз-и Мавъуд, Мусавийликка кўра, илоҳ Яҳова тарафидан исроил ўғилларига ваъда қилинган тупроқлардир.\nСион калимасидан келадиган Сионизм атамаси, яҳудий халқининг динга асосланган “тарихий юртларига қайтиши”ни билдирадиган Фаластинда яҳудий давлатини тузишни мақсад этган халқаро ва тўла бир ирқий ҳаракатни ифодалайди. Сионизм, 1897 йилда Швециянинг Басел шаҳрида Тиодор Ҳарзл тарафидан ташкил этилган Бутун дунё Сионистлари конгресси оқибатида тарих саҳнасида кўрина бошлади.\nСионистларнинг конгресслари 1901йилга қадар ҳар йили ва сўнгра ҳар икки йилда бир чақириладиган бўлди. Усмонли ҳукумати(Султон Абдулҳамид хон 2) Ҳарзлнинг фаластинга автономия(мухторият) берилиши ҳақидаги талабини рад этди. Аммо яҳудийларнинг Фаластин ҳақида лойиҳаларини Британия ҳукуати қўллаб-қувватлади. Кейинроқ эса, инглизлар АҚШ билан биргалашиб сионистларга тўла ёрдамчи бўлишга киришдилар. Натижада, 1948 йил май ойининг 14- куни барча арабларнинг қаршилига қарамасдан Фаластинда Исроил давлати тузилганлиги эълон қилинди. Аммо бу вазият минтақада беқарорлик, келиша олмаслик каби можароларнинг давомли бўлиб туришига сабаб бўлди. Масалан, тўрт марта (1948, 1956, 1967 ва 1973) араб-исроил урушининг чиқишига сабаб ҳам исроил давлатининг ҳақсиз ерда қурилишидир.\nБугун Исроил давлат ҳокимиятининг фаластин халқига ўтказаётган ноинсоний зулми, бутун дунё прогрессив жамоатчилиги тарафидан нафратла қораланмоқдадир. Туркия бугунги исроил давлатининг ирқчилик ва сионистик сиёсатини қаралаб, ҳатто уни “Терор давлати “ (2018) деб эълон қилди. Бирлашган Миллатлар Ташкилоти ҳам 1975 йилда қабул қилган қарори билан Сионизмни ирқчилик эълон қилганди.\nБу вазият антисемитзм ғоясининг туғилишига сабаб ҳам бўлди, албатта. Антисемитзм, яҳудийларга қарши, уларга душманлик қарашлар каби маънога келадиган бир атамадир.\nБугун бутун дунё яҳудийлари орасида сионизмнинг сезиларли бир даражада ёйилган сиёсий, ижтимоий, маданий, ревизионист ва диний-масиҳий каби турли хил кўринишлари майдонга чиққандир. Шунингдек, кунимизга қадар келган бир давр давомида анти-сионист, а-сионист ва пост-сионист каби исмланган гуруҳлари ҳам дунёга келдилар. Сионизм, бошқача айтилганда ирқий тушунча асос олинган яҳудий миллатчилигидир. Яҳудийлар тарихида бугунги тушунчадаги сионизм бўлмаганлиги сингари, ҳар бир яҳудий кишиси ҳам сионист эмасдир, албатта. Янада илгари кетсак, бугунги яҳудий давлатини тан олмаган, уни рад этган ортодокс яҳудийлар ҳам бордир. Улар ўзларининг бундан икки минг йил аввал муқаддас тупроқлардан сургун қилинганликларини илоҳий бир ёзувнинг бўлаклари бўлганлигига ва яҳудий далатини оддий кишилар эмас, балки Масиҳнинг ўзи қура олишига инонадиган кишилар-яҳудийлардир.\nҚУРъОНИ КАРИМГА КЎРА, ЯҲУДИЙЛАР.\nҚуръони карим, яҳудийлар ҳақида жуда кўп хабарлар беради. Ояти карималарда улар ҳақида, Баний Исроил, Ҳуд, Яҳуд, Яҳудийй шаклида айри-айри зикр этилганлиги каби, Аҳлиъл-китоб(яҳудий ва христианлар) ифодаси шаклида ҳам сўзланади.\nЯҳудийларнинг Қуръони каримда ифодаланган баъзи сифатлари:\nЯҳудийлар: Тавротни ўзгартирганлардир, “Уларнинг иймонга келишларига орзуманд бўласизми( эй мўминлар)? Ҳолбуки улардан бир гуруҳи Аллоҳнинг каломини эшитадилар, сўнгра, уни англаб етганларидан кейин билиб туриб ўзгартирадилар” (Бақара, 75).\nОятларни инкор қилганлардир, “… (Ношукурликлари сабаб) уларга хорлик ва мискинлик ёзиб қўйилди ва Аллоҳнинг ғазабига дучор бўлдилар. Бунга сабаб уларнинг Аллоҳ оятларини инкор қилганларидир.” (Бақара, 61).\nҲақсиз бўлганлари ҳолда пайғамбарларни ўлдирдилар, “Сўзларидан қайтдилар, Аллоҳнинг оятларини инкор этдилар … итоатсиз ва тажовузкор бўлдилар.”(Бақара, 61).\nФасод чиқардилар, “Яҳудийлар: “Аллоҳнинг қўли боғлиқ(яъни бахил” дедилар. – Ўзларининг қўллари боғланиб қолгай ва айтган гаплари билан лаънатга учрагайлар. –Йўқ! У зотнинг қўллари очиқдир ва Ўзи истагандек инфоқ – эҳсон қилур. Сизга парвардигорларингиз томонидан нозил қилинган нарса (Қуръон) улардан кўпларига туғён ва куфрни зиёда қилиши шубҳасиздир. Уларнинг ораларига то қиёмат кунигача кетадиган буғзу адоватни ташлаб қўганмиз. Улар қачон (Сизга қарши) уруш оловини ёқсалар, Аллоҳ уни ўчирир. Улар ерда бузғунчилик қилиб юрурлар Аллоҳ эса бузғунчи кимсаларни севмас.” (Моида, 64).\nУлар ҳамиша мусулмонларга “энг кўп душман бўлганлар” орасида бўлганлардир. “Иймон келтирган зотларга энг қаттиқ адоват қилгувчи одамлар яҳудийлар ва мушрик бўлган кимсаларни кўрасиз.” (Моида. 82).\n“Яҳудийлар Узайр Аллоҳнинг ўғли,” дедилар. Насронийлар: “(Ийсо Масиҳ Аллоҳнинг ўғли)”, дедилар. Бу уларнинг оғизларидаги (ҳужжат-далилсиз) гапларидир. Уларнинг бу гаплари худди аввалги кофир бўлган кимсаларнинг гапига ўхшайди. Уларни Аллоҳ лаънатлагай!” (Тавба, 30).\n“Яна кофирликлари ва Марям хусусида катта буҳтон қилганликлари сабабли ҳамда Аллоҳнинг пайғамбари бўлган ал-Масиҳ Ийсо бинни Марямни “бизлар ўлдирганмиз”, деган сўзлари учун (Биз уларни лаънатладик). Ҳолбуки, улар уни ўлдирганлари ҳам, осганлари ҳам йўқ. Фақат улар учун (бошқа биров Ийсога) ўхшатиб қўйилди, холос. Албатта, Ийсо ҳақида талашиб – тортишган кимсалар унинг (ўлдирилган-ўлдирилмагани) ҳақида шубҳада қолганлар.” (Тавба, 156-157).\nҲазрати Мусога, “Аллоҳни очиқдан бизга кўрсат”, деган эдилар.\nҒазабга учрагандилар: “… Аллоҳнинг ғазабига дучор бўлдилар. Бунга сабаб итоат қилмай тажовузкор бўганларидир.” (Бақара, 61).\nҲазрати Ийсони ўлдиришга уриндилар. Бироқ у ўлдирилмади. Аллоҳу таоло тарафидан у кўкка кўтарилди.\nПайғамбарларни калака ва инкор этиб, ҳаддиларидан ошганликлари сабабли лаънатланганлардир. (Яҳудийлар пайғамбарларни калака қилишиб) “қалбларимиз пардалидир”, дедилар. Йўқ, ундай эмас, уларнинг куфр ва исёнлари сабаби билан уларни Аллоҳ лаънатлагандир. Улардан жуда озлари инонадилар. Аллоҳдан уларга ўзларида бўлганни тасдиқ этган Китоб(Қуръони карим) туширилди. Улар бундан олдин кофирларга қарши ўзларига ёрдам келишини кутаркан, билганлари келганида уни инкор этдилар. Ана шундай Аллоҳнинг лаънати инкор этганларга бўлсин. (Бақара, 88-89).\n“… Ҳақиқатан уларнинг кўпчилиги иймонсизлардир” (Бақара, 100).\nЯҳудийларнинг келтирилгани сингари барча салбий хусусиятларига қарамасдан, улар мусулмон динига кириб мусулмон бўлишлари мукиндир. Чунки исломият, ирқчиликка асослангаи бир дин эмас. Исломий иймон, унгача бўлган турли хил ёмонликларни, куфр ва гуноҳни ўртадан олиб ташлайди. Исломда даъват, жаҳоншумулдир. Абдуллоҳ бин Салом ва Қаъбул-Аҳбор каби қанчалар яҳудий олимлари Ислом доирасига кириб, илм ва инсониятга буюк хизматлар қилгандилар.


Самарқанд вилоятидаги соғломлаштириш оромгоҳида болажонлар учун кўргазмали чиқишлар намойиш этилди - zarnews.uz\nСамарқанд вилоятидаги соғломлаштириш оромгоҳида болажонлар учун кўргазмали чиқишлар намойиш этилди\n18-июнь куни Самарқанд вилояти Ургут ва Самарқанд туманларидаги “Учқун” ҳамда Мудофаа вазирлигига қарашли Я.Турсунов номидаги соғломлаштириш оромгоҳларида ҳарбийлар томонидан кўргазмали чиқишлар намойиш этилди. Бу ҳақда Марказий ҳарбий округ матбуот хизмати маълум қилди.\nМазкур дам олиш маскани Жиззах, Самарқанд, Навоий вилоятларидан (112 та) ҳамда Сурхондарё, Бухоро ва Қашқадарё шаҳарларидан (67 та) ҳарбий хизматни ўтаётган ва хизмат бурчини бажариш вақтида ҳалок бўлган ҳарбийларнинг жами 179 нафар фарзандлари имтиёзли йўлланма асосида таътил кунларини мароқли ўтказишяпти.\nЁшлар 14 кунлик (биринчи босқич) ёзги дам олиш оромгоҳида 7 гуруҳга бўлинган ва улар билан кун тартибида белгиланган вақтларда кўнгилочар тадбирлар, спорт мусобақалари ва тоғ сайллари ўтказиляпти.\nОромгоҳга Самарқанд шаҳрида Узоқ лагер даҳасида жойлашган ҳарбий қисмдан келган сержантлар болалар учун ташкил этилган шахмат-шашка, рақс, расм чизиш, футбол ҳамда китоб мутолааси бўйича машғулотларни кузатишди.\nМазкур оромгоҳга болажонлар 16 июнь куни келиб жойлашган эди.\nМаълумот учун, ҳарбий хизматчиларнинг фарзандлари учун имтиёзли йўлланманинг умумий нархи 852 677 сўмни ташкил этади. Ушбу сумманинг 70 фоизи Мудофаа вазирлиги томонидан тўлаб берилади, 255 803 сўм (30 фоизи) эса ота-оналар томонидан тўланади.\nКарантинда ёзги болалар оромгоҳлари фаолияти қандай ташкил этилади?\nЁзги оромгоҳларнинг фидойи ходимлари тақдирланди\nБулунғурда 850 нафар бола оромгоҳда дам олмоқда, аммо қолган 18 минг оромгоҳ ёшидаги болалар-чи?\nОромгоҳларда дам олаётган болалар қандай ҳуқуқларга эга?\n“Алпомиш” болалар оромгоҳида 165 нафар бола дам олмоқда\nЁз мавсумида Булунғур туманида 4 та оромгоҳ фаолият кўрсатади


Ўзбекистон Халқаро кинокомиссиялар ассоциациясининг расмий аъзосига айланди - Халқ сўзи\n17:26 20 Май 2019 Жамият\nЎзбекистон Халқаро кинокомиссиялар ассоциацияси(AFCI)га аъзо бўлди.\nУнда AFCI президенти Жесс Коноплиа Марказий Осиёда биринчи ҳисобланган Ўзбекистон миллий кинокомиссиясига аъзолик сертификатини топширди.\nМулоқот давомида Ўзбекистоннинг хорижий кинолойиҳаларни амалга ошириш (копродакшн) салоҳияти ҳамда кинолокациялари жозибадорлиги тақдим қилинди. Бундан ташкари ассоциация билан истиқболли ҳамкорлик хам муҳокама қилинди.\nМаълумот учун, маъмурий қароргоҳи штаб квартираси АҚШнинг Лос Анжелес шаҳрида жойлашган Халқаро кинокомиссиялар ассоциацияси (AFCI)га дунёдаги 300 дан ортиқ кинокомиссиялар аъзо бўлган. Марказий Осиё минтақасида биринчи бўлиб AFCIʼга аъзо бўлган Ўзбекистон миллий кинокомиссияси 2018 йилда Ўзбекистон Республикаси Президентининг қарори билан Ўзбекистон ёшлар иттифоқи ҳаммуассислигида ташкил қилинган эди.


26 Ноябрь 10:41\nNUR-SULTAN. Kazinform - Қозоғистонлик Aнна Данилина Дубайда бўлиб ўтаётган ITF W 100 турнирининг жуфтлик баҳсларида ярим финалга чиқди, дея хабар беради Kazinform мухбири.\nA.Данилина ва словакиялик Виктория Кузьмова турнирнинг биринчи ракеткаси сифатида қайд этилган эди.\nУлар чорак финалда словакиялик Кристина Куцова ва чехиялик Рената Воракова билан учрашиши керак эди. Aммо унинг рақиблари ўйинга келмади, A.Данилина ва В.Кузьмова эса ярим финалга тўғридан-тўғри чиқди.\nҚозоғистон-Словакия жуфтлиги финал учун таиландлик Пеангтарн Плипуек ва индонезиялик Aлдила Сутджиади билан куч синашади. Чорак финалда иккаласи Беларусь вакили Юлия Готовко ва яна бир индонезиялик Жесси Ромписни 6:1, 6:1 ҳисобида мағлуб этишди.


Гарри Поттер ҳақидаги фильмлар юлдузи "Панама ҳужжатлари"га алоқадорлиги маълум бўлди\n08:13 / 11.05.2016\nТаниқли британиялик актриса Эмма Уотсон Лондонда 2,8 млн фунт стерлинглик (4 млн доллар) уй сотиб олиш учун офшор можаролари гирдобида қолган Mossack Fonseca компанияси хизматидан фойдалангани маълум бўлди. Бу ҳақда Times газетаси хабар бермоқда.\nГазета маълумотларига кўра, Гарри Поттер ҳақидаги фильмларда Гермиона Грейнжер ролини ижро этиши билан танилган Уотсон 2013 йилда Панаманинг Mossack Fonseca ҳуқуқшунослик компанияси хизматларидан фойдаланиб, ўзининг Falling Leaves фирмасини тасис этган. Актриса шу фирма орқали кўчмас мулкни сотиб олган.\nАввалроқ актрисанинг матбуот котиби бу операция "солиқлардан қочиш учун эмас, балки яширин битим тузиш учун" амалга оширилганини маълум қилганди.\nУшбу ҳужжатларда шунингдек бир қатор бошқа таниқли британияликлар – мусиқачилар Мик Жаггер, Боб Гелдоф ва Ринго Старр, собиқ футболчи Энди Коул ҳамда Буюк Британиянинг собиқ бош вазири Маргарет Тэтчернинг ўғли Марк Тэтчер номлари ҳам қайд қилинган.


19 январь, 22:35\nХабарингиз бор, Ўзбекистон миллий терма жамоаси Дубайда йиғин ташкил қилмоқда. Вакилларимиз 23 январь - якшанба куни ўртоқлик ўйини ўтказади. Бу ҳақда таниқли мутахассис Алишер Никимбаев телеграмдаги саҳифасида маълум қилди.\n- Айни вақтда БААда йиғинни давом эттираётган Ўзбекистон миллий терма жамоаси якшанба куни "Ал Ваҳда" клубига қарши ўртоқлик учрашуви ўтказишни режалаштирган, - деди Алишер Никимбаев.\nЭслатиб ўтамиз, 21 январь куни бўлиб ўтиши режаланган Японияга қарши "кунчиқар юрт" давлатидаги ўртоқлик ўйини бекор қилинганди. Аммо терма жамоамиз Дубайда 27 январда Баҳрайн, 1 февралда эса Янги Зеландияга қарши ўртоқлик баҳсида майдонга тушади.


Универсиада-2015: Дмитрий Шокин Ўзбекистон терма жамоаси учун илк олтин медални олиб берди\n16:22 / 11.07.2015\nЖанубий Кореянинг Кванчжу шаҳрида давом этаётган Бутунжаҳон талабалар Универсиадасининг таэквондо BTF баҳсларида иштирок этаётган вакилимиз амалдаги жаҳон чемпиони Дмитрий Шокин барча рақибларини мағлубиятга учратиб, олтин медални қўлга киритди.\nҲозиргина якунига етган финал беллашувида Шокин мезбон спортчи Парк Юн Кюнга қарши даянга чиқди. 25 ёшли кореялик спортчи 2 метру 3 сантиметр бўй, 112 кг вазнга эга эди. Шунга қарамай, у кучли рақибини маҳаллий мухлислар қўллаб-қувватлашига қарамай 2:1 ҳисобида мағлубиятга учратди.\nШу тариқа, дастлабки олтин медалга сазовор бўлган делегациямиз умумжамоа ҳисобида 37-ўринга кўтарилиб олди.\nУмумжамоа ҳисобида эса ҳамон Жанубий Корея вакиллари 34 та олтин, 24 та кумуш ва 21 та бронза медали билан пешқадамлик қилишмоқда. Иккинчи ўринда бораётган хитойлик спортчилар ҳисобида 29 та олтин, 16 та кумуш ва 13 та бронза медали бор. Кучли учликни Россия Федерацияси спортчилари якунлашган. Улар ҳозирга қадар 28 та олтин, 32 та кумуш ва 38 та бронза медалини жамғаришган.